Melaka melumpuhkan Pakatan Harapan

Pilihan Raya Umum Negeri Melaka yang ke-15 (PRN15) telah pun selesai dan pemenangnya telah pun diketahui. Ia telah mendapat liputan yang meluas malah seluruh negara memberikan tumpuan kepadanya.

Analisis dan komen berkenaannya terus melimpah di media sosial dan tidak dijangka reda dalam waktu yang terdekat. Keputusan akhir Barisan Nasional (BN) menang 21 kerusi; Perikatan Nasional (PN) dua kerusi; dan Pakatan Harapan (PH) lima kerusi.

Ramai yang menyentuh berkenaan kejayaan BN serta peningkatan undi buat calon-calon PN. Saya percaya ia akan membuka banyak tingkap perbincangan dan kajian.

Saya wbagaimanapun lebih berminat mahu mengulas isu berkenaan prestasi PH. Bukankah PH yang menang dan membentuk kerajaan negeri pada PRU14 dahulu?

Pada PRU14 dahulu PH merampas kerajaan negeri daripada BN, iaitu pertama kali sejak merdeka dengan memenangi 15 kerusi berbanding BN hanya 13.

Daripada 15 kerusi PH ketika itu DAP menang lapan kerusi; PKR (tiga); PAN (dua) dan Bersatu (dua). Bersatu ketika itu merupakan komponen PH. Ahli Dewan Undangan Negeri (ADUN) PAN, Adly Zahari telah diangkat sebagai Ketua Menteri PH yang pertama.

Kerajaan negeri Melaka ketika itu ternyata didominasi oleh DAP dengan menguasai lapan daripada 15 kerusi PH. Sembilan daripada 15 ADUN kerajaan PH ataupun 60% adalah bukan Islam.

Namun kerajaan ini tidak bertahan lama apabila Kerajaan Persekutuan PH roboh berikutan perletakan jawatan Tun Dr Mahathir Mohamad sebagai Perdana Menteri (PM), dan parti Bersatu keluar meninggalkan kerajaan serta membentuk kerajaan baru dengan Tan Sri Muhyiddin Yassin sebagai PM dengan dukungan BN, PAS dan GPS.

Tindakan Bersatu meninggalkan PH bermakna di Melaka juga PH kekurangan majoriti dan kerajaannya turut roboh.

PH menang besar dalam PRU14 termasuk menguasai Melaka dan beberapa buah negeri. Ketika itu ramai penganalisis politik menjangkakan politik masa depan Malaysia akan dipengaruhi landskapnya oleh PH dan tiada lagi parti yang mampu menghalang kebangkitannya.

DAP buat pertama kali memiliki saham besar dan cukup dominan di peringkat Pusat dan negeri-negeri, lantas telah bijak menggunakan kesempatan ini untuk melaksanakan dasar-dasar perjuangannya.

Justeru, apabila penguasaan PH roboh di Putrajaya dan di Melaka, banyaklah tuduhan liar dilepaskan termasuklah mendakwa bahawa kerajaan yang baru ini adalah kerajaan “pintu belakang” yang tidak mendapat mandat rakyat. Itulah yang dijaja saban hari oleh PH berikutan terlucutnya kuasa dari tangan mereka.

Apabila berlaku PRN Melaka baru-baru ini, peluang untuk membetulkan persepsi ini terbuka luas, setelah kuasa diberikan kembali kepada rakyat negeri Melaka untuk menentukan kerajaan yang bakal memimpin mereka untuk penggal ke-15 ini.

Jika PH mendakwa kuasa dicuri dari tangan mereka pada Mac 2020 lalu, maka inilah peluang bagi mereka untuk membuktikan yang rakyat marah dengan tindakan itu, dan rakyat khasnya di Melaka akan kembali memberikan sokongan dan kemenangan kepada mereka.

Lalu dikerahkanlah segala bala kekuatan PH dari kalangan DAP, PKR dan PAN untuk memberi tumpuan ke Melaka, turun beramai-ramai bagi memastikan kekalahan “pintu belakang” mereka tempuh hari akan dapat ditebus kembali dalam PRN ini. Pimpinan tertinggi PKR, DAP dan PAN berkampung di Melaka sepanjang tempuh berkempen.

PKR meletakkan Ketua Penerangan mereka, yang juga Ahli Parlimen Hang Tuah Jaya, Shamsul Iskandar Mohd Akin, bertanding di DUN Paya Rumput, Pengerusi PAN Negeri dan mantan Ketua Menteri Adly Zahari kekal di DUN Bukit Katil. PH cukup yakin mereka dapat merampas kembali Melaka dan seterusnya menuntut hak mereka untuk kembali menguasai Putrajaya nanti.

Akan tetapi PH kecewa apabila cita-cita mereka untuk merampas kembali Melaka rupanya gagal. Kali ini rakyat Melaka memutuskan memberi kemenangan kepada BN dengan 21 kerusi dan bilangan kerusi PH merosot daripada 15 selepas PRU14 kepada hanya lima kali ini. Iaitu empat daripada DAP dan satu PAN iaitu di Bukit Katil.

DAP kalah di empat kerusi yang dimenanginya sebelum ini, manakala PKR pula kalah semua kerusi yang ditandinginya. PAN hilang satu kerusi yang dimenanginya sebelum ini iaitu di Durian Tunggal.

Bermakna daripada 15 kerusi pada PRU14 lalu, kekuatan PH di Melaka merosot teruk apabila hanya mampu menang lima kerusi. Dengan prestasi seperti ini PH sudah hilang kegagahannya dan mungkin tidak mampu lagi menjadi satu ancaman besar dalam pilihan raya mendatang.

Terbaru Pengerusi DAP Negeri Melaka, yang tewas di DUN Bemban, Datuk Tey Kok Kiew telah meletak jawatannya mengambil tanggungjawab atas kekalahan besar DAP di Melaka, manakala ADUN DAP Bilut, Pahang, Lee Chin Chen menuntut agar Pengerusi PH Datuk Seri Anwar Ibrahim melepaskan jawatan beliau sebagai Ketua Pembangkang di Parlimen kerana mendakwa tindakan Anwar menerima ADUN yang lompat di Melaka sebagai calun PH telah mengakibatkan kekalahan PH di Melaka.

Ternyata perkembangan politik semasa tidak lagi menyebelahi PH. Rakyat sudah hilang minat berkemungkinan apabila PH gagal menepati janji-janjinya dalam manifesto PRU14 apabila diberi peluang memerintah selama 22 bulan.

Rakyat khasnya pengundi Melayu sudah hampir muktamad tidak dapat menerima DAP kerana yakin bahawa DAP tidak memperjuangkan nasib dan kepentingan mereka, kerana itu DAP cuma dapat bertahan di kerusi-kerusi majoriti bukan Melayu di Melaka, contohnya Kesidang, Bandar Hilir, Ayer Keroh dan Kota Laksmana. Manakala di kerusi-kerusi yang melebihi 50% pengundi Melayu, mereka tewas.

Jika trend ini berterusan berkemungkinan besar DAP akan tewas banyak kerusi Parlimen dan kerusi DUN di negeri-negeri lain termasuk Selangor, Perak, Johor, Negeri Sembilan, Pahang dan lain-lain.

Parti-parti di luar PH khasnya yang membentuk Kerajaan Persekutuan, BN dan PN selain GPS perlu mengambil prihatin daripada trend ini dan perlulah segera duduk di meja rundingan bagi melakar langkah-langkah seterusnya bagi menamatkan sama sekali riwayat hidup PH ini.

Melaka membuktikan bahawa PH sudah mula hilang taring, lalu jangan lagi kita beri nyawa atau kesempatan buat mereka. Parti-parti pro kerajaan perlu memikirkan bagaimana pertandingan sesama sendiri dapat dielakkan demi memberikan lebih keyakinan kepada para pengundi dan seterusnya mematahkan apa sahaja saki baki kekuatan yang ada pada PH.

Selepas ini GPS akan berhadapan dengan PRN Sarawak. Dan sekali lagi PH akan dicabar. Jika trend di Melaka dapat disambung di Sarawak, PH sudah hampir pasti akan dapat dilupuskan menjelang PRU15 nanti.

Semoga perkembangan ini diberi perhatian oleh semua pihak dengan harapan peluang untuk PH kembali berkuasa bukan hanya di Putrajaya malah di Pulau Pinang, Selangor dan Negeri Sembilan akan terkubur.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Sulaiman nafi akan letak jawatan KM Melaka, Rauf hanya memangku

Ketua Menteri (KM) Datuk Seri Sulaiman Md Ali sekali lagi menafikan dakwaan bahawa beliau meletak jawatan, untuk memberi laluan kepada Pengerusi Badan Perhubungan UMNO Negeri Datuk Seri Ab Rauf Yusoh, memimpin Kerajaan Melaka.

“Tidak betul (letak jawatan KM),” kata Sulaiman ringkas menurut laporan Utusan.

Memetik laporan MKini pula Ab Rauf berkata beliau hanya memangku jawatan KM kerana Sulaiman bercuti sehingga 28 Disember.

Semalam, sebuah akhbar berbahasa Cina melaporkan Sulaiman akan meletak jawatan pada 3 Januari tahun depan untuk memberi laluan kepada Rauf yang juga Ahli Exco Kanan Pelaburan, Perindustrian, Pembangunan Koperasi & Usahawan dan ADUN Tanjung Bidara

Laporan itu juga mendakwa ia telah mendapat restu daripada kepimpinan UMNO.

China Press juga melaporkan bahawa tiga Exco kerajaan negeri di bawah kepimpinan Sulaiman akan diganti, termasuk ADUN Rembia Muhammad Jailani Khamis.

Penafian Sulaiman itu adalah kali kedua selepas khabar angin sama bertiup kencang Mei lalu.

Ab Rauf yang sebelum ini dilantik sebagai Speaker DUN Melaka adalah individu berkebolehan untuk menggalas tugas KM kerana peranannya dalam pentadbiran negeri sebelum ini.

Rauf yang sebelum ini dikatakan kerap memberi tunjuk ajar kepada Sulaiman yang ketika itu menjadi KM, bagaimana untuk mentadbir negeri, mengundang keresahan beberapa Ahli Exco.

Pada Pilihan Raya Negeri (PRN) lalu Ab Rauf menang kerusi Tanjung Bidara setelah mengalahkan calon Perikatan Nasional Datuk Mas Ermieyati Samsuddin dan calon Pakatan Harapan Zainal Hassan.

Peranan Ab Rauf juga dikatakan menjadi penyumbang kepada kemenangan 21 daripada 28 kerusi Barisan Nasional (BN) dalam PRN itu.

Bagaimanapun, pada PRU-15 bagi enam kerusi Parlimen di negeri itu, BN gagal memperoleh walau satu kerusi pun.

Agenda Daily bagaimanapun, selepas kekalahan teruk BN di Melaka sesetengah pemimpin UMNO yang pro Ab Rauf menyalahkan Sulaiman, dan mempertikaikan kewibawaannya sebagai Ketua Menteri.


Benarkan kempen bersemuka jika PRN Johor tidak ditangguh: Guan Eng

DAP mendesak supaya kempen Pilihan Raya Negeri (PRN) Johor dibenarkan secara bersemuka jika ia tidak ditangguhkan.

Setiausaha Agung DAP, Lim Guan Eng berkata tindakan kerajaan yang tidak mahu menangguhkan PRN Johor disifatkan sama dengan pendekatan negara Barat yang tidak mementingkan nyawa orang ramai walaupun menyedari bahaya penularan Covid-19 yang lebih cepat tersebar akibat varian Omicron.

“Di sebalik gelombang baharu, kerajaan bertegas untuk meneruskan PRN Johor dan tidak akan ditangguhkan serta kerajaan bercadang untuk membuka semula sempadan negara pada 1 Mac nanti.

“Ini tidak berbeza dengan amalan negara Barat yang membuat demikian kerana angka kematian yang rendah dan bukan disebabkan Omicron. Jika begitu, maka tidak ada sebab untuk tidak membenarkan kempen penuh termasuk ceramah atau perhimpunan awam untuk PRN Johor,” katanya dalam satu kenyataan hari ini.

Guan Eng juga membidas kerajaan sebagai gagal dan lalai dalam tugas membendung penularan Covid-19 sehingga menyebabkan angka kes harian meningkat dengan mendadak kini.

“Pengurusan kerajaan bagi varian Omicron setakat ini menunjukkan kegagalan dan kelalaian tugas yang teruk serta digunakan untuk kepentingan politik sendiri untuk mendapatkan kelebihan maksimum pengundian pada PRN Johor akan datang,” katanya menerusi satu kenyataan media.

Guan Eng pertikaikan sama ada kerajaan boleh dianggap serius dalam pengurusan Covid-19 apabila kali terakhir jawatankuasa itu bermesyuarat dengan dipengerusikan oleh Perdana Menteri Datuk Seri Ismail Sabri Yaakob adalah pada 5 November 2021.

Setakat ini, Malaysia telah mencatatkan 32,075 jumlah kematian sekali gus merupakan negara yang mencatatkan kematian per kapita tertinggi di rantau Asia.

Mengulas lanjut, Guan Eng yang juga merupakan bekas menteri kewangan berkata walaupun dengan gelombang baharu yang melanda, kerajaan masih tidak mengadakan mesyuarat jawatankuasa pengurusan Covid-19 sejak tiga bulan lalu.

“Daripada menumpukan sepenuhnya untuk mengatasi gelombang jangkitan terbaru yang kini telah mencapai hampir tiga juta kes, tiada mesyuarat jawatankuasa tertinggi Pengurusan Covid-19 diadakan sejak tiga bulan lalu.

“Jelas sekali kegagalan untuk bermesyuarat dan membuat keputusan untuk mengawal gelombang terbaru Omicron adalah satu lagi kegagalan dan pengabaian tugas yang teruk di bawah pentadbiran Perdana Menteri, Datuk Seri Ismail Sabri Yaakob,” katanya.


Mangsa banjir terus meningkat, Kelantan catat lebih 1,000 orang

Menjelang Pilihan Raya Umum ke-15 (PRU-15), Sabtu ini, jumlah mangsa banjir membabitkan enam negeri terus mencatatkan peningkatan dengan Kelantan merekodkan 1,706 orang melibatkan 559 keluarga setakat jam 8 pagi tadi.

Menurut Agensi Pengurusan Bencana Negara (Nadma), jumlah keseluruhan yang direkodkan sebanyak 2,546 orang mangsa membabitkan 783 keluarga.

Setakat ini sebanyak 31 Pusat Pemindahan Sementara (PPS) telah dibuka bagi menampung kesemua mangsa.

Selain Kelantan, negeri lain terlibat ialah Johor (319), Perak (261), Selangor (182), Melaka (41) dan Pulau Pinang (37).

Namun melalui laporan terkini daripada Jawatankuasa Pengurusan Bencana Daerah (JPBD) Johor, angka mangsa banjir di negeri itu meningkat kepada 449 orang setakat 12 tengah hari tadi.

Menjadikan angka keseluruhan direkodkan 2,676 orang.


Speaker tegur jangan berkempen PRN Johor di Dewan Rakyat

Yang Dipertua Dewan Rakyat Tan Sri Azhar Azizan Harun menegur sikap Ahli Parlimen yang cuba ‘berpolitik’ semasa persidangan Dewan Rakyat termasuk berkempen untuk Pilihan Raya Negeri (PRN) Johor.

Teguran itu diberikan selepas Akmal Nasrullah Mohd Nasir (PH-Johor Bahru) membangkitkan mengenai peruntukan PRN Johor sebanyak RM150 juta yang katanya lebih baik digunakan untuk membantu penternak ayam untuk menstabilkan harga ayam, menurut laporan Bernama.

“Saya ingin menyeru kepada Yang Berhormat semua kalau boleh kurangkan sikit politik di dalam Dewan, kita tumpukan isu rakyat, maksud saya janganlah berkempen (pilihan raya) di Dewan Rakyat,” kata Azhar.

Akmal Nasrullah menyatakan perkara itu ketika membangkitkan soalan tambahan mengenai harga ayam kepada Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid ketika sesi soal jawab.

“Isu ayam yang timbalan menteri sebut tadi, puncanya kerana kos, sekarang ini kerajaan bagi subsidi 60 sen untuk stabilkan harga ayam, setujukah timbalan menteri daripada kita belanja RM150 juta untuk PRN Johor lebih baik bantu stabilkan harga sebab rakyat tengah susah sekarang ini, bukan stabilkan politik.

“Rakyat Johor hendak tahu, kenapa mereka perlu masuk (terlibat) dalam PRN sedangkan harga barang sedang naik,” katanya.

Semalam, beberapa Ahli Parlimen juga didapati menyentuh mengenai PRN Johor di Dewan termasuk Datuk Seri Azalina Othman Said (BN-Pengerang) ketika menutup perbahasan Titah Diraja.

“Sebelum saya duduk, saya nak sebut di sini Pengerang Jaga Pengerang, Johor Jaga Johor, insya-Allah N38 dan N39 dimenangi oleh Barisan Nasional,” kata Azalina.

Begitu juga Timbalan Menteri Pertahanan Datuk Seri Ikmal Hisham Abdul Aziz semalam yang sempat membuat pesanan kepada pengundi Johor terutama anggota Angkatan Tentera Malaysia (ATM) yang akan mengundi awal hari ini supaya membuat keputusan terbaik memilih calon yang berintegriti.

Ahli Parlimen Tanah Merah daripada Bersatu ketika menjawab soalan pada sesi soal jawab sempat berpantun yang berbunyi:

“Debaran PRN Johor semakin terasa,

Esok anggota tentera keluar mengundi;

Demi bangsa Johor yang sejahtera,

Pilihlah calon yang berintegriti.”


Bayaran inisiatif bantu mangsa banjir sehingga RM15,000 esok: PM

Bayaran inisiatif bantuan antara RM2,500 dan RM15,000 bagi meringankan beban mangsa banjir baru-baru ini, akan bermula esok, kata Perdana Menteri Datuk Seri Ismail Sabri Yaakob.

Menurutnya Unit Penyelarasan Pelaksanaan Jabatan Perdana Menteri (ICU JPM) akan menyalurkan wang itu kepada Pejabat Daerah dan Tanah untuk diserahkan kepada mangsa banjir yang terlibat.

Bayaran itu meliputi sumbangan pembelian barangan keperluan berjumlah RM2,500, diskaun baik pulih kenderaan, rebat pembelian barangan elektrik RM500 dan bantuan baik pulih rumah antara RM5,000 hingga RM15,000 bagi kerosakan akibat bencana tersebut, lapor Bernama.

“Terdapat tiga kaedah pembayaran iaitu pemberian secara terus dengan menghantar ke rumah, berkumpul di pusat orang ramai seperti dewan dan sebagainya atau dikreditkan terus ke akaun penerima. Kita serahkan kepada pihak daerah untuk berbincang dengan ICU JPM dalam urusan pembayaran.

“Saya mahu pembayaran ini disegerakan dan jangan disulitkan…jangan ada macam-macam borang yang perlu diisi kerana senarai (mangsa banjir) sudah ada jadi tidak perlu borang. Prinsip kita jangan ada karenah birokrasi yang susah sebaliknya mudahkah bantuan,” katanya.

Ismail Sabri berkata demikian pada sidang media selepas menyampaikan Bantuan Wang Ihsan (BWI) RM1,000 daripada kerajaan Pusat dan RM500 sumbangan kerajaan Pahang kepada 478 mangsa banjir daerah Bera termasuk 45 mangsa banjir gelombang kedua di Dewan Konvensyen Majlis Daerah Bera, hari ini.

Ismail Sabri berkata kerja pembaikan rumah rosak yang melibatkan baik pulih kontraktor dilantik, telah mula dilaksanakan oleh Jabatan Kerja Raya (JKR) bagi Pahang, Negeri Sembilan dan Melaka.

Bagi bantuan baik pulih kenderaan pula, Ismail Sabri berkata pejabat daerah dan tanah juga diminta menyenaraikan bengkel di kawasan terlibat supaya mangsa banjir tidak perlu ‘keluar jauh’ bagi mencari pusat servis kenderaan seperti Proton, Perodua atau jenama lain yang mungkin tidak terdapat dalam kawasan mereka.

Dalam perkembangan berkaitan, Perdana Menteri berkata walaupun senarai mangsa banjir sudah ada di tangan pihak menguruskan bantuan, namun jika terdapat individu tercicir, mereka diminta merujuk kepada pejabat daerah, yang juga dipertanggungjawabkan menyiasat jika terdapat unsur penipuan dalam permohonan bantuan.

“Pegawai daerah boleh menyemak dengan ketua kampung yang tahu dan ada senarai rumah siapa yang ditenggelami air atau siapa yang berpindah ke rumah saudara-mara. Jika di pusat pemindahan sementara (PPS) kita sudah ada senarai (mangsa banjir).

“Di kampung kita juga ada Jawatankuasa Kemajuan dan Keselamatan Kampung (JKKK) dan mereka juga boleh serahkan nama kepada pegawai daerah. Harap mereka dan ketua kampung akan membantu kerajaan mengenal pasti mangsa yang mengalami bencana ini untuk dibantu sebaiknya,” katanya.

Sementara itu, Ismail Sabri menyangkal dakwaan sesetengah pihak bahawa pelbagai ‘bantuan banjir paling banyak dan cepat diberikan’ itu sebagai tanda-tanda Pilihan Raya Umum (PRU) bakal diadakan dalam masa terdekat.

“Tak ada kena mengenai dengan PRU. Apabila rakyat susah, itu tanggungjawab dan kewajipan kerajaan membantu. Ini bukan hanya bantuan daripada kerajaan Persekutuan, tapi kerajaan negeri juga banyak memberi bantuan. Contohnya kerajaan Pahang turut memberikan sumbangan tunai.

“Kita juga terima permohonan beberapa kerajaan negeri yang hendak membantu dalam pembinaan rumah. Kita perlukan bantuan kerana sebagai contoh jika tanah terlibat ialah tanah rizab sungai, kita perlukan kerjasama kerajaan negeri untuk mencari tapak lain supaya tidak risau dilanda banjir setiap tahun,” katanya.

Mengulas mengenai pembayaran BWI, Perdana Menteri berkata proses pembayaran di seluruh negara hampir selesai dengan 42,901 ketua isi rumah (KIR) daripada 45,475 atau 94.3 peratus yang berpindah ke PPS sudah menerima wang itu, manakala bagi yang tidak berpindah ke PPS, pembayaran melibatkan 8,631 (KIR) daripada 9,203 atau 93.8 peratus.


Anak bekas Menteri Agama meninggal dunia, Al Fatihah

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri memaklumkan pemergian anak lelakinya pada Ahad.

Menerusi perkongsian di Facebook, Zulkifli memaklumkan pemergian anaknya, Hammad Zulkifli, 22, yang menghembuskan nafar terakhir pada jam 5.22 pagi Sabtu di sisi ahli keluarga.

Zulkifli amat sedih dengan pemergian tersebut dan meminta maaf bagi pihak anaknya jika terdapat salah dan silap.

“Air mata deras mengalir menyaksikan sendiri Hammad menghembuskan nafas terakhir di sisi Abah. Abah sekeluarga sejujurnya amat sedih atas perpisahan ini.

Jutaan terima kasih kepada semua yang banyak membantu kami menguruskan Hammad dari awal, sehinggalah ke liang lahad. Bagi pihak keluarga, saya memohon maaf sekiranya ada salah dan silap di pihak anakanda saya, Hammad.

“Insya-ALLAH, solat jenazah akan dilaksanakan pada jam 9.45 pagi di Kompleks Islam Tuanku Muhriz, Universiti Sains Islam Malaysia (USIM),” katanya.

Sementara itu, Zulkifli memaklumkan, program Jalsah ‘Ilmiyyah yang dikendalikannya pada pagi Ahad, jam 9 pagi akan diteruskan seperti biasa sebelum solat jenazah anaknya yang dijadualkan pada jam 9.45 pagi.

Jelasnya, kemuliaan ilmu tidak ada galang gantinya.

“Al-Hafiz al-Munziri (wafat 656H) terkenal sebagai salah seorang ulama yang begitu tekun dengan ilmu. Beliau sesekali tidak akan meninggalkan madrasahnya untuk apa jua tujuan walaupun untuk berehat. Hidupnya hanya diwakafkan untuk ilmu.

“Ada kisah yang diriwayatkan oleh Al-Imam Tajuddin al-Subki berkenaan kewafatan anak kepada Al-Hafiz al-Munziri. Beliau solat jenazah untuk anaknya di dalam madrasah dan menghantar jenazah hingga ke muka pintu.

“Beliau lalu berkata ‘Wahai anakku, aku tinggalkan dirimu kepada Allah Ta’ala’. Lalu beliau kembali masuk ke dalam untuk menekuni ilmu.

“Betapa ulama silam memuliakan ilmu walaupun anaknya meninggal dunia. Atas asas ini, saya teruskan kuliah pada pagi ini,” ujar beliau.


Ulasan: Melayu-Islam kini diwakili Perikatan Nasional, bukan UMNO

Pilihan Raya Umum Ke-15 (PRU-15) telah pun selesai. Datuk Seri Anwar Ibrahim telah pun diangkat dengan perkenan Yang Dipertuan Agong sebagai Perdana Menteri Malaysia yang ke 10 mewakili Pakatan Harapan (PH) dan beberapa parti lain yang bergabung dengannya.

Keabsahan majoriti yang dimiliki PM ke 10 itu, bagaimanapun akan ditentukan oleh Dewan Rakyat apabila ia bersidang bulan ini.

PAS melalui kenyataan media yang dikeluarkan oleh Setiausaha Agungnya telah pun mengucap tahniah kepada PM ke 10 dengan harapan agar beliau dapat melaksanakan tanggungjawabnya dengan baik selain mengutamakan konsep federalisme.

Namun suka ataupun tidak keputusan akhirnya berdasarkan satu kajian yang dibuat sebuah portal berita, PM ke 10 dan gabungan parti di belakangnya sesungguhnya hanya memperolehi 44 peratus undi daripada orang Melayu, sedangkan Perikatan Nasional yang turut diwakili PAS berjaya memperoleh 54 peratus ataupun majoriti sokongan pengundi Melayu seluruh negara.

PH memperolehi 11 peratus manakala BN 33 peratus.

Ini bermakna buat pertama kali dalam sejarah negara, BN khasnya UMNO tidak lagi mewakili suara umat Melayu Islam dalam negara sebaliknya majoriti suara itu kini diwakili Perikatan Nasional dan PAS.

Berpuluh tahun sejak Merdeka, PAS dan UMNO bertarung untuk mewakili suara kaum majoriti dalam negara ini. Seringkali UMNO lah yang menang. Dan pada PRU-15 baru-baru ini tradisi UMNO itu gagal dipertahankan apabila gabungan PAS dan Bersatu berjaya menguasainya.

Lantas PM ke 10 dan kerajaan barunya perlu sedar hakikat ini, kerana kemenangan PN dengan 77 kerusi Parlimen itu sesungguhnya mewakili majoriti suara umat Melayu Islam dalam negara yang rata-rata keluar mengundi calon-calon PN dan yang paling ketara adalah dalam kalangan anak-anak muda Melayu pengundi 18 tahun ke atas.

[77 kerusi, termasuk empat yang dimenangi Bersatu atas tiket Gabungan Rakyat Sabah. Bersatu adalah parti komponen Perikatan Nasional].

Ternyata pengundi Melayu tawar hati untuk menyokong PH kerana hilang keyakinan pada DAP yang mendominasi pakatan berkenaan, dan dalam waktu yang sama mereka menuntut agar pimpinan negara terdiri daripada kalangan wakil-wakil yang bersih dan mampu mengangkat maruah dan harga diri ummah serta membangunkan negara. Pilihan mereka hanya PN.

Kiranya penguasaan ini mampu dipertahankan apatah lagi dipertingkatkan oleh PN, tidak mustahil PN nanti akan mampu membawa perubahan besar dalam Pilihan Raya Umum Negeri (PRN) di Kelantan, Terengganu, Kedah, Negeri Sembilan, Selangor dan Pulau Pinang yang dijangka diadakan tahun depan.

Oleh yang demikian walaupun PN tidak menguasai Kerajaan Persekutuan dan PAS tidak lagi diwakili di Putrajaya, namun pencapaian gabungan ini dalam PRU-15 lalu jangan sesekali dipandang kecil.

Sudah pasti rakyat jelata mengharapkan wakil rakyat PN yang didominasi PAS akan memain peranan sebagai blok pembangkang yang efektif dan konstruktif. Mereka perlu menjadi peninjau memastikan semak dan imbang agar kerajaan PM ke 10 ini tidak terjerumus dalam kancah kemungkaran yang hanya akan merugikan rakyat dan negara.

Bagi PAS, PRU-15 ini cukup bersejarah dan bermakna. Pencapaian terbaik PAS dalam PRU sebelum ini adalah pada PRU ke 10 tahun 1999, iaitu 23 tahun lalu. PAS ketika itu di bawah kepimpinan Allahyarham Ustaz Fadzil Nor telah berjaya memenangi 27 kerusi Dewan Rakyat dan menguasai kerajaan Kelantan dan Terengganu.

Hari ini di bawah kepimpinan Tan Sri Abdul Hadi Awang, PAS mencipta sejarah memenangi 43 kerusi Dewan Rakyat dan turut menguasai kerajaan negeri Perlis selain Kelantan, Terengganu dan Kedah yang dikuasai sebelumnya.

Pada PRU-14 lalu, PAS menang 18 kerusi. Dengan 43 kerusi kali ini bermakna prestasi peningkatan PAS berbanding PRU 2018 adalah sebanyak rekod 139 peratus. Ini berlaku sedangkan parti-parti lain mencatatkan kemerosoton.

PKR contohnya daripada 47 kerusi, kini cuma menang 31. DAP daripada 42 kini cuma 40 dan PAN pula dari 11 kerusi pada PRU-14 kini cuma menang lapan. BN sendiri daripada gergasi politik yang besar kini cuma berpuas hati dengan 30 kerusi, iaitu 26 Umno, 2 MCA, 1 MIC dan 1 PBRS.

Dengan 43 kerusi, PAS merupakan parti yang paling besar di Dewan Rakyat. Kali ini selain memenangi kerusi di negeri-negeri tradisinya seperti Kelantan, Terengganu dan Kedah, PAS turut menang di Perak, Perlis, Pulau Pinang, Pahang, Selangor dan Melaka.

Di Perak PAS menang di Parit Buntar, Bagan Serai, Pasir Salak dan Parit, manakala di Perlis PAS menang buat pertama kali di Padang Besar. Di Pulau Pinang, selain menang di Permatang Pauh, PAS turut menang di Kepala Batas. Di Pahang pula selain menang kembali di Temerloh, PAS turut menguasai Jerantut, Kuantan, Maran dan Kuala Krau.

Di Selangor PAS menang di kawasan yang tidak pernah dimenangi sebelumnya iaitu di Kuala Langat, Kapar dan Hulu Selangor. Di Melaka rekod tercipta apabila PAS menang dua Parlimen iaitu di Tangga Batu dan Jasin.

Kombinasi wakil-wakil rakyat PAS di Parlimen kali ini juga cukup pelbagai. Selain wakil daripada golongan ulama, PAS kali ini turut diwakili lima wakil Muslimat, beberapa doktor perubatan, peguam, jurutera dan profesional lain.

Ramai menjangka dengan kekuatan ini PAS akan diberi perhatian oleh rakyat dan kiranya wakil-wakil rakyat PAS di Parlimen ini dapat melaksanakan tugas mereka dengan baik, berhujah dengan matang dan berfakta, PAS akan terus meningkat prestasinya pada PRU mendatang dan tidak mustahil akan terbit sebagai parti mewakili suara tunggal umat Melayu Islam dalam negara.

Inilah masanya buat PAS membuktikan kepada para pengundinya khasnyaanak muda selain mereka yang yakin kepada pejuangan Islam yang PAS dukung bahawa ia punya kekuatan dan kemampuan untuk memberikan kepimpinan yang terbaik buat rakyat Malaysia.

Ini bukan masanya untuk kecewa atau berkecil-hati. Kita mungkin belum direzekikan untuk duduk di Putrajaya sebagaimana sebelumnya tetapi kitalah satu-satunya parti Melayu Islam yang cukup komited dan istiqamah.

Dengan pencapaian besar seumpama ini, ia sepatutnya menjadi pemangkin kepada kemenangan PAS yang lebih besar dalam PRN awal tahun depan.

Tahniah dan syabas kepada semua yang terlibat menjayakan kemenangan besar PAS ini khasnya setiap lapisan kepimpinan dan aktivis parti terutama jentera pilihan raya PAS di pelbagai peringkat.

Suara keramat umat Melayu Islam di tanah air kini beralih tangan ke PAS dan PN dengan izin Allah SWT. Jagalah ia baik-baik jangan lagi khianati atau cemarinya sebagaimana berlaku sebelum ini. Buktikan Islam sebenar dan sesungguhnya adalah penyelesai kepada permasalahan negara dan ummah.

Roslan Shahir Datuk Mohd Shahir
Setiausaha Perhubungan PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Peniaga tak perlu bayar lesen berkuat kuasa serta-merta jika PN menang esok

Tan Sri Muhyiddin Yassin malam ini sekali lagi menegaskan bahawa sekiranya Perikatan Nasional (PN) menang pada Pilihan Raya Negeri (PRN) Johor esok, semua lesen perniagaan akan dimansuhkan serta-merta.

Menurutnya bangsa Johor boleh berniaga di mana-mana sahaja tanpa perlu membayar lesen yang dikenakan oleh pihak berkuasa tempatan dalam tempoh lima tahun.

Dengan tegas Muhyiddin yang juga Pengerusi Perikatan Nasional berkata:

“Dan kerana waktu sekarang ni waktu dalam proses pemulihan. Dalam manifesto (PN) ini kita kata bila kita terpilih, tak perlu nak bayar lesen lagi dah… lesen yang dikenakan oleh pihak berkuasa tempatan tak payah bayar… selama lima tahun kita janji di situ.

“Beniagalah di mana-mana. Asal jangan di tengah jalan nanti dilanggar lori. Berniaga mana-mana tempat kawasan yang ada digunakan jangan dikenakan lesen. Tapi jaga keselamatan dan jaga kesihatan.

“Kita (PN) janjikan begitu. Apa UMNO dan BN janji? Apa UMNO dan BN janji menolong orang-orang kecil yang nak berniaga cari wang seringgit dua ringgit sehari ni. Apa dia? Tak ada?

“Saya janji dan saya insya-Allah akan tunaikan. Besok malam bila isytihar menang mulai daripada tarikh itu, jangan bayar lesen apa-apa pun.”

Mengenai Felda, Muhyiddin berkata PN berjanji akan membina lebih banyak rumah kepada anak generasi kedua.

“Bila kita dah tulis hitam putih di sini besok menteri besarkan perdana menteri kata kami nak buat rumah alah kita dah cakap dulu lah dia baru cakap… tapi serius… kerana saya masuk ke rancangan tanah Felda antara isu pokok yang dibangkitkan mereka ialah soal rumah untuk generasi kedua,” katanya.

Menurut bekas Perdana Menteri itu PN berjanji sekiranya esok menang dan membentuk kerajaan negeri yang baharu, kerajaan akan memberi tapak untuk membina rumah itu dengan bayaran premium RM1 sahaja.

Muhyiddin berkata beliau juga telah menghapuskan hutang peneroka Felda berjumlah RM8.3 bilion dan sekali gus itu menunjukkan keprihatinan PN terhadap masalah hidup rakyat.


Tolak pengampunan Najib, Shahrir tegur adik celupar

Selepas dikecam hebat, Tan Sri Shahrir Samad berkata sudah menegur adiknya, Khalid Samad kerana celupar dalam mengeluarkan kenyataan berhubung pengampunan Datuk Seri Najib Razak.

Veteran UMNO itu berkata disebabkan keceluparan adiknya yang juga Pengarah Komunikasi Parti Amanah itu menimbulkan perbalahan sesama parti dalam kerajaan campuran.

“Jadi kelam kabut bila pegawai parti tak memahami apa maksud dan tujuan partinya menyertai Kerajaan Perpaduan Madani. Kesudahannya orang yang lebih tinggi (jawatan dalam parti) kena mohon maaf kerana mulut orang bawah yang celupar.

“Bukan ramai sangat pun, buat sahajalah ‘chat group’ (kumpulan sembang) untuk bincang,” katanya dalam hantaran di Facebook.

Khalid dalam kenyataannya, merayu agar Yang di-Pertuan Agong dan Lembaga Pengampunan menolak permohonan Najib untuk diampun dan dibebaskan dari penjara.

Ia mengakibatkan beberapa pemimpin UMNO, termasuk Ahli Majlis Tertinggi (MT), Datuk Dr Mohd Puad Zarkashi menyelar pemimpin Amanah itu.

Pemimpin UMNO Kelantan pula menggesa supaya kerjasama politik antara UMNO dan Amanah di negeri berkenaan diputuskan jika Khalid enggan memohon maaf.

Dalam hantaran berasingan, Shahrir berkata, kenyataan dikeluarkan adiknya berkait isu pengampunan bekas Perdana Menteri bukan perkara memeranjatkan.

“Siapa yang di belakang Amanah tu pun, semua tahu. Sehingga Lembaga Tabung Haji (TH) sanggup dikurangkan pengaruh dan impaknya sebagai pemangkin kepada ekonomi Islam,” katanya.

Najib, 69, kini menjalani hukuman penjara 12 tahun selepas Mahkamah Persekutuan pada Mac lalu, menolak permohonannya untuk menyemak semula sabitan dan hukuman dikenakan berhubung kes penyelewengan dana SRC International Sdn Bhd.


Sapina kes Lokman untuk malukan DPP: Timbalan Pendakwa Raya

Mahkamah Tinggi Kuala Lumpur hari ini mengetepikan sapina memanggil seorang Timbalan Pendakwa Raya (DPP) bagi menjadi saksi dalam prosiding menghina mahkamah oleh bekas Ahli Majlis Tertinggi (MT) UMNO Datuk Lokman Noor Adam.

Keputusan itu dibuat Hakim Mahkamah Tinggi Datuk Collin Lawrence Sequerah yang menolak sapina dikeluarkan kepada Datuk Raja Rozela Raja Toran pada 26 Julai lalu.

Sehubungan itu, mahkamah juga memutuskan untuk mendengar prosiding kes Lokman didakwa menghina anggota polis ketika prosiding kes rasuah Presiden UMNO Datuk Seri Ahmad Zahid Hamidi sedang berjalan, pada Rabu, 3 Ogos.

Sequerah berpuas hati bahawa Raja Rozela hanya membantu sebagai pegawai mahkamah, bukan bertindak sebagai saksi yang material pada prosiding menghina mahkamah terhadap Lokman.

Beliau berpendapat, kata-kata yang didakwa menghina itu tidak diucapkan di hadapan Raja Rozela sebaliknya maklumat itu disampaikan kepadanya ketika mahkamah bersidang.

Memetik Utusan, hakim berpuas hati tiada asas terhadap dakwaan bahawa Raja Rozela telah mengelirukan atau berbohong kepada mahkamah.

Hakim Sequerah turut menolak permohonan Timbalan Pendakwa Raya, Mohamad Mustaffa P Kunyalam agar kos dibayar secara peribadi oleh peguam, K Balaguru yang mewakili Lokman.

Terdahulu, Mohamad Mustaffa memohon agar sapina itu diketepikan atas alasan Raja Rozela bukan saksi yang material pada prosiding menghina mahkamah terhadap Lokman.

Hujah beliau, sapina itu bertujuan untuk merendah-rendahkan dan memalukan DPP yang menjalankan tugas di mahkamah.

Katanya pihak pembelaan sepatutnya memanggil anggota polis berkenaan memberi keterangan pada prosiding tersebut.

Bagaimanapun Balaguru berkata beliau hanya memohon sapina dikeluarkan terhadap Raja Rozela bagi membantu mahkamah kerana kata-kata yang didakwa menghina itu disampaikan kepadanya.

Pada 8 Julai lalu, media melaporkan bahawa Lokman memilih untuk dibicarakan dalam prosiding menghina mahkamah berhubung dakwaan mengeluarkan kata-kata tidak wajar terhadap anggota polis dan mempersoalkan sistem mahkamah yang dikatakan tidak adil kepadanya.

Balaguru ketika itu memaklumkan, beliau menasihatkan Lokman mengapa beliau perlu meminta maaf kerana tidak melakukan apa-apa kesalahan seperti yang didakwa dilakukannya.

Balaguru menjelaskan, anak guamnya tidak memanggil anggota polis mahkamah Lans Koperal Walter Lee Yun Fui ‘bodoh’ seperti yang dimaklumkan oleh Raja Rozela pada 30 Jun lalu, sebaliknya menyatakan prosedur operasi standard (SOP) mahkamah bodoh kerana bersikap tidak adil kepadanya.

Pada 30 Jun lalu, Mahkamah Tinggi mengeluarkan notis tunjuk sebab kepada Lokman agar beliau menjelaskan mengapa tindakan menghina mahkamah tidak boleh dikenakan terhadapnya kerana menghalang tugas anggota polis pada perbicaraan kes Zahid.


Perbicaraan kes seleweng dana 1MDB tangguh lagi, Najib sakit mata

Perbicaraan kes Datuk Seri Najib Razak membabitkan dana 1Malaysia Development Berhad (1MDB) di Mahkamah Tinggi Kuala Lumpur ditangguh lagi hari ini, selepas beliau dinasihatkan berehat susulan pembedahan mata minggu lalu.

Peguam utama Najib, Tan Sri Muhammad Shafee Abdullah memberitahu Mahkamah Tinggi hari ini mengenai keadaan pelanggannya sehingga pagi ini, yang menunjukkan bahawa Najib dinasihatkan untuk berehat dengan diberi cuti sakit tujuh hari.

“Bengkak telah berkurang, kemerahan masih terasa. Dia telah berjumpa doktor dan doktor menasihatkannya sekurang-kurangnya berehat sesuai dengan cuti sakit yang diberikan. Dia mesti berjumpa doktor, walaupun esok adalah hari cuti, dia mesti berjumpa doktor.

“Tapi saya rasa pada hari Khamis, ada peluang yang sangat baik untuk dia meneruskan (perbicaraan),” kata Shafee.

Hakim Mahkamah Tinggi Collin Lawrence Sequerah kemudian berpendapat perbincaraan hari ini perlu ditangguhkan dan disambung semula pada Khamis.

Semalam, Collin menangguhkan perbicaraan selepas dimaklumkan oleh Shafee bahawa Najib sedang cuti sakit selepas menjalani pembedahan mata pada Khamis lalu.

Shafee berkata Najib mengalami hematoma atau bengkak dan pandangan kabur, susulan daripada pembedahan tersebut dan diberikan cuti sakit selama tujuh hari.

Najib MC sakit mata kes mahkamah ditunda tapi boleh pula tulis sindiran

Bekas Presiden UMNO itu yang kini berusia 67 tahun menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di tempat sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Najib yang juga bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


‘Hari hitam’ New South Wales, 16 kematian akibat Covid-19

Enam belas kematian yang direkodkan hari ini menjadi ‘hari hitam’ bagi New South Wales, sejak pandemik Covid-19 melanda Australia, tatkala peraturan dilonggarkan bagi membolehkan pekerja tanpa gejala menjalankan tugas mereka.

Negeri padat penduduk di Australia itu juga melaporkan 30,000 kes baharu, sekali gus jumlah pesakit yang menjalani kuarantin di negara itu mencecah 200,000.

Bagaimanapun, tiada statistik diberikan berhubung jumlah pekerja sektor penting yang diberi kelonggaran itu. Tetapi sesetengah majikan memaklumkan sehingga separuh pekerja mereka bercuti setelah menjadi kontak rapat kepada individu yang positif Covid-19.

Pembeli pula melaporkan rak kosong di kebanyakan pasar raya kerana kesan penularan varian Omicron sehingga menganggu pemprosesan makanan dan rantaian bekalan.

“Pekerja kritikal dalam sektor logistik makanan dan pembuatan yang bercuti kerana menjadi kontak rapat dibenarkan menamatkan kuarantin kendiri dan hadir di tempat kerja jika mereka tidak mempunyai simptom Covid-19.

“Langkah ini diambil bagi memastikan penduduk terus mendapat akses kepada barangan keperluan,” kata Jabatan Kesihatan New South Wales dalam satu kenyataan pada Ahad.

Bagaimanapun, pekerja hanya boleh menamatkan kuarantin kendiri jika majikan mereka memutuskan bahawa ketidakhadiran pekerja terbabit menimbulkan gangguan terhadap perkhidmatan kritikal, dan jika mereka tidak dapat bekerja dari rumah.

Pekerja yang kembali bertugas perlu memakai pelitup muka dan mematuhi protokol pengurusan risiko yang ditetpkan majikan mereka, termasuk ujian antigen pantas harian. Jika mereka positif, mereka perlu kembali menjalani kuarantin.

Perubahan peraturan juga meliputi sektor pertanian kepada kakitangan bio-sekuriti dan keselamatan makanan yang menjalankan tugas kritikal; dalam pembuatan kepada pengeluaran makanan, minuman, barangan runcit dan produk pembersihan dan kebersihan; dan dalam pengangkutan ke logistik serta penghantaran makanan.

Daripada 16 pesakit yang meninggal dunia hari ini, lapan wanita dan lapan lelaki berusia dalam lingkungan 60-an, 70-an, 80-an dan 90-an, kata jabatan itu.

Angka itu mengatasi rekod sebelumnya iaitu 15 kematian, yang dicatat dua kali, pada 29 September dan 1 Oktober tahun lalu.

Negeri Victoria pula melaporkan 44,155 kes baharu pada Ahad, termasuk 22,051 daripada ujian antigen pantas dan 22,104 daripada ujian PCR.

Saringan yang dijalankan oleh pihak berkuasa kesihatan menunjukkan sekitar 80 peratus kes baharu membabitkan jangkitan varian Omicron.

Victoria merekodkan lapan kematian pada Ahad, tetapi Menteri Kesihatan Australia Greg Hunt berkata jumlah jangkitan teruk adalah agak rendah di tengah-tengah penyebaran Omicron. – Agensi


‘UMNO tak takut adakan pemilihan’

Setiausaha Agung UMNO Datuk Seri Ahmad Maslan menafikan parti itu takut untuk mengadakan pemilihan, sambil berkata buat masa ini ia memberi tumpuan kepada usaha mengukuh dan menjalin hubungan lebih erat dalam kalangan ahlinya.

Ahli Parlimen Pontian itu berkata jika pemilihan dalaman diadakan sekarang, sesetengah calon boleh kehilangan jawatan mereka.

Ini, katanya akan mewujudkan perpecahan dalam kalangan ahli UMNO sehingga menjejaskan peluang parti pada Pilihan Raya Umum Ke-15 (PRU-15) akan datang.

Memetik Utusan beliau dilaporkan berkata walaupun UMNO mahu meneruskannya, tumpuan pemilihan parti bukanlah kepada 56 kerusi Majlis Tertinggi (MT) sahaja, sebaliknya 191 bahagian Pemuda dan Wanita serta 21,156 cawangan UMNO di seluruh negara.

“Dengan mengambil kira semua faktor ini, UMNO tidak mahu mengadakan pemilihan parti yang boleh menyebabkan perpecahan dalaman sebelum PRU-15.

“Jika ini berlaku, orang lain boleh melemahkan UMNO dengan mengambil kesempatan tawaran kerusi dalam parti mereka,” katanya.

Ahmad Maslan menambah sekarang ini 75 peratus Puteri UMNO dan 65 peratus kepimpinan Pemuda masing-masing berumur 35 dan 40 tahun ke atas.

Ini bermakna jika pemilihan parti diteruskan sebelum PRU-15, pemimpin-pemimpin ini perlu melepaskan jawatan mereka lebih awal, katanya lagi.

Pemilihan UMNO pada mulanya dijadualkan diadakan pada 30 Jun 2021 kerana tempoh tiga tahun pemegang jawatan itu akan tamat pada masa itu.

Tetapi parti itu sebelum ini menegaskan bahawa MT telah menangguhkan pengundian secara sah dalam tempoh maksimum 18 bulan yang dibenarkan di bawah perlembagaannya sendiri.

Mengikut undang-undang, UMNO perlu mengadakan pemilihannya menjelang 29 Disember tahun ini.

Namun, pada 15 Mei, Perhimpunan Agung Khas UMNO sebulat suara meluluskan beberapa resolusi untuk meminda perlembagaannya, termasuk membenarkanpemilihan diadakan selepas PRU.

Pada masa ini, UMNO sedang menunggu keputusan sama ada Jabatan Pendaftar Pertubuhan (RoS) akan meluluskan permohonan pindaan perlembagaan itu atau tidak. RoS mempunyai masa sehingga 16 Julai untuk mengumumkan keputusannya.

Sebalum ini, Pensyarah Undang-undang Universiti Kebangsaan Malaysia Profesor Madya Salawati Mat Basir berpendapat UMNO akan menjadi pertubuhan haram jika RoS menolak pindaan perlembagaan itu, termasuk pindaan untuk menangguhkan pemilihan dalamannya sehingga enam bulan selepas Pilihan Raya Umum (PRU).

Beliau menambah dalam kes ini semua tindakan parti itu akan dianggap tidak sah.

“Sebenarnya, apa yang perlu dilakukan adalah mengikut peraturan RoS untuk menjadi halal semula,” katanya

Bagaimanapun, seorang lagi pengamal undang-undang Datuk Adnan Seman memberitahu, UMNO masih berpeluang melakukan semakan kehakiman sekiranya RoS tidak meluluskan pindaan perlembagaan parti itu.

“Kalau tidak lulus, UMNO kena buat juga pemilihan sebelum Disember 2022 tetapi mereka masih boleh memfailkan semakan kehakiman bagi mencabar keputusan RoS.

“Tetapi, RoS kena ada sebab munasabah untuk tolak pindaan UMNO kerana mereka meluluskan pindaan perlembagaan MCA dan Gerakan sebelum ini. Jadi sudah ada kes terdahulu dan sudah tentu terpakai kepada parti lain,” katanya.


Pengeluaran KWSP dibenarkan, moratorium 6 bulan tanpa syarat demi bantu rakyat

Orang ramai akan dibenarkan membuat pengeluaran Kumpulan Wang Simpanan Pekerja (KWSP) dan menerima moratorium enam bulan tanpa syarat juga diberikan kepada semua peminjam individu, kata Tan Sri Muhyiddin Yassin hari ini.

Perdana Menteri dalam pengumumannya berkata pencarum yang berhasrat untuk mengeluarkan wang simpanan mereka sekali lagi bagi menampung bebanan hidup mereka boleh membuat permohonan baharu bawah kemudahan pengeluaran baharu iaitu i-Citra.

“Maka dengan itu, bagi meringankan beban kewangan ahli KWSP yang terjejas akibat PKP, KWSP akan memperkenalkan kemudahan pengeluaran baharu iaitu i-Citra.

“Menerusi i-Citra, seramai 12.6 juta ahli KWSP boleh membuat pengeluaran sehingga RM5000 dengan kadar bayaran tetap RM1000 sebulan untuk tempoh lima bulan, tertakluk kepada jumlah simpanan KWSP ahli,” katanya semasa mengumumkan Pakej Perlindungan Rakyat dan Pemulihan Ekonomi (Pemulih) hari ini.

Untuk rekod, kerajaan Perikatan Nasional (PN) antara yang terawal di dunia yang mengambil inisiatif dalam melaksanakan program i-Lestari, i-Sinar dan moratorium automatik untuk membantu rakyat dalam mendepani cabaran semasa pandemik Covid-19.

Langkah tersebut bertujuan bagi membantu aliran tunai rakyat sehingga kini dan ia menampakkan kesan positif dalam membantu kehidupan rakyat yang terjejas.

Permohonan tersebut boleh mula dimohon pada 15 Julai 2021, dengan pembayaran pertama dijangka akan dikreditkan dalam akaun ahli pada bulan Ogos 2021. Pemohon boleh membuat permohonan di portal dalam talian i-Citra di icitra.kwsp.gov.my.

Berhubung moratorium, selepas pertimbangan dan penelitian mendalam dijalankan bersama pihak bank, kerajaan membuat keputusan untuk memberikan moratorium enam bulan secara automatik kepada segenap lapisan masyarakat yang memiliki pinjaman tanpa perlu lagi mengemukakan dokumentasi atau semakan seperti sebelum ini.

“Oleh itu, sukacita saya umumkan, dengan kerjasama pihak bank, moratorium enam bulan akan diberikan kepada semua peminjam individu, sama ada dari golongan B40, M40 atau T20, dan usahawan mikro.

“Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan,” ujarnya lagi.

Bagi tujuan ini, pemohon hanya perlu membuat permohonan kelulusan akan diberikan secara automatik.

Kemudahan ini juga ditawarkan kepada pengusaha PKS yang terjejas tertakluk kepada semakan dan kelulusan pihak bank.

Permohonan akan dibuka pada 7 Julai 2021. Peminjam hanya perlu memohon dan menandatangani perjanjian pindaan syarat-syarat pinjaman yang berkaitan.

Muhyiddin berharap dengan inisiatif terbaharu ini, orang ramai dapat meneruskan kehidupan dan peniaga-peniaga yang terjejas dapat menguruskan aliran tunai dengan sebaiknya semasa berdepan tempoh yang mencabar kali ini.

“Saya berharap inisiatif moratorium ini dapat sedikit sebanyak membantu peminjam individu dan PKS dalam menguruskan aliran tunai mereka semasa tempoh yang mencabar ini.

“Walau bagaimanapun, saya juga ingin berpesan gunalah tawaran ini dengan sebaiknya dan jika tidak mendesak, janganlah membuat tambahan komitmen kewangan lain,” katanya.


Selesai kos sara hidup, bukan tak perlu tampal roadtax: Muhyiddin

Kerajaan Pakatan Harapan-Barisan Nasional (PH-BN) sepatutnya menyelesaikan masalah kos sara hidup rakyat dan peningkatan harga barangan yang membebankan sekarang ini, bukannya membuat keputusan orang ramai tidak perlu menampal cukai jalan kenderaan di cermin.

Pengerusi Perikatan Nasional (PN) Tan Sri Muhyiddin Yassin berkata keadaan rakyat sekarang ini tertekan dengan pelbagai isu kos sara hidup serta inflasi yang melambung tinggi, selepas menghadapi pandemik Covid-19.

“Menyelesaikan masalah-masalah kehidupan rakyat yang saat ini masih lagi terkesan dalam satu jangka waktu yang agak panjang, malahan rakyat pada hari ini masih lagi terbeban dengan pelbagai isu-isu… kos sara hidup yang meningkat dan melambung tinggi, inflasi, harga barang yang tak turun-turun.

“Minyak yang kata dah diumum untuk turun harga, sampai hari ini tak turun-turun. Ini fakta yang kita hadapi pada hari ini. Ada perkara-perkara yang sewajarnya kerajaan boleh terus cepat dan ianya tidak melibatkan perbelanjaan kerajaan.

“(Tapi) untuk meyakinkan rakyat bahawa kerajaan yang sudah dibentuk ini berupaya dan mampu untuk menyelesaikan masalah rakyat… kita tak payah tampal roadtax pada cermin kenderaan. Orang fikir dah tak payah bayar,” katanya ketika berucap pada majlis kesyukuran Ahli Parlimen Putrajaya Datuk Dr Radzi Jidin di Putrajaya, hari ini (11 Februari 2023).

Muhyiddin yang juga Presiden Bersatu berkata rakyat mengharapkan apabila sesebuah kerajaan terbentuk maka fokus paling utama ialah menyelesaikan masalah kehidupan mereka.

Katanya ada perkara-perkara yang sewajarnya kerajaan boleh terus lakukan dengan cepat untuk menyelesaikan masalah rakyat yang tidak akan melibatkan tambahan perbelanjaan kerejaan.

Beliau memberi contoh pengeluaran Kumpulan Wang Simpanan Pekerja (KWSP) sebagaimana dilakukan kerajaan PN sebelum ini, yang tidak melibatkan perbelanjaan kerajaan kerana wang itu adalah simpanan pekerja.

“Saya percaya pada waktu itu pengeluran KWSP telah mengurangkan bebanan rakyat. Dan tidak menyebabkan kos kepada kerajaan. (Ada yang kata) dah tua mana duit nak dapat? Betul… Tetapi itu soalan kedua. Kalau hari ni kerajaan tak buat begini dan rakyat masih menderita,” katanya.

Menurutnya pemberian moratorium juga perlu dilakukan bagi membantu orang ramai, khusus perusahaan mikro kecil dan sederhana (SME) yang kini berdepan masalah sedangkan kumpulan industri itu adalah penyumbang besar kepada keluaran dalam negara kasar (KDNK).

“Di waktu kita dulu kita putuskan minta supaya dengan kerjasama semua bank… kita menerusi keputusan telah dibuat oleh kerajaan dan Bank Negara maka semua bank luluskan untuk beri moratorium. Dalam erti kata kalau dia kena bayar, ditangguhkan bayaran, bukan tak bayar. Bank tak rugi.

“Tangguhkan kepada enam bulan. Semua penyata kewangan bank untung berbilion-bilion ringgit. Tak rugi,” katanya.


1MDB: Kes bekas pegawai kanan Goldman ditetapkan Februari

Sebuah Mahkamah Persekutuan Amerika Syarikat (AS) semalam memutuskan perbicaraan seorang kakitangan Goldman Sachs yang didakwa terlibat dalam skandal kewangan membabitkan 1Malaysia Development Berhad (1MDB), akan bermula awal Februari ini.

Ketua Hakim Mahkamah Persekutuan Brooklyn, Margo Brodie

Ketua Hakim Margo Brodie dari mahkamah persekutuan di Brooklyn menangguhkan pemilihan juri untuk kes membabitkan tertuduh, Roger Ng selama tiga minggu hingga 7 Februari, dengan perbicaraan bermula minggu berikutnya. Pemilihan juri telah ditetapkan pada 18 Januari.

Ng, bekas ketua perbankan pelaburan untuk Goldman Sachs Malaysia, mengaku tidak bersalah bersubahat melanggar undang-undang antirasuah dan pengubahan wang haram.

Bekas majikannya bersetuju pada Oktober 2020 untuk membayar AS$2.9 bilion (RM12.2 bilion) dan meminta unit Malaysia mengaku salah melaku jenayah bagi menyelesaikan siasatan oleh Jabatan Kehakiman AS dan pihak lain terhadap dakwaan rompakan berbilion dolar daripada 1MDB.

Pendakwa raya berusaha menangguhkan perbicaraan Ng sehingga akhir Februari dengan menjadikan varian Omicron Covid-19 sebagai alasan yang akan halangan perjalanan saksi kerajaan dari Hong Kong, Singapura dan United Kingdom, lapor Reuters

Tetapi hakim berkata perbicaraan sedang berlaku di Brooklyn, dan penangguhan yang singkat sepatutnya berdasarkan jangkaan ahli epidemiologi mahkamah.

“Adalah lebih mudah bagi kita untuk mendapatkan kumpulan juri yang baik kerana, menurut ahli epidemiologi, virus itu akan memuncak pada Januari, maka saya fikir kita akan berada di penghujungnya,” kata Brodie.

Peguam Ng, Marc Agnifilo bagaimanapun menentang penangguhan perbicaraan, mengatakan tertuduh telah bersedia untuk meneruskannya setelah menghabiskan lebih tiga tahun berjauhan dengan keluarganya sejak penahanannya di Malaysia pada November 2018. Ng telah diekstradisi enam bulan kemudian.

Peranan rasmi Goldman Sachs dengan syarikat 1MDB adalah melalui ‘Underwriting Bond’ sebanyak kira-kira RM26 billion (AS$6.5 bilion).

Goldman Sachs dilaporkan telah dibayar komisen sebanyak RM2.4 billion (AS$600 juta) atau 10 peratus daripada jumlah bon yang diuruskan mereka.

1MDB – kekayaan berdaulat Malaysia – dilancarkan bekas Perdana Menteri Datuk Seri Najib Razak bagi mempromosi ekonomi, namun berakhir dengan skandal kewangan terbesar dalam sejarah dunia.

Najib, kini berdepan 25 pertuduhan penyalahgunaan kuasa dan pengubahan wang haram melibatkan dana 1MDB berjumlah RM2.28 bilion.

Pada 28 Julai 2020, bekas Perdana Menteri itu dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

8 Disember lalu, panel tiga hakim Mahkamah Rayuan Datuk Abdul Karim Abdul Jalil yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak permohonan Najib untuk mengetepikan sabitan dan hukuman penjara terhadapnya.

Ketika mengumumkan keputusan itu, panel hakim turut memetik kata-kata Hakim Mahkamah Persekutuan, Almarhum Sultan Azlan Shah melalui penghakimannya dalam kes rayuan pendakwa raya lawan bekas Menteri Besar Selangor, Datuk Harun Idris.

“Petikan itu berbunyi: ‘Saya ulangi apa yang saya katakan sebelum ini… undang-undang tidak pilih kasih’.

“Adalah mustahil untuk mengabaikan hakikat bahawa di mata berjuta rakyat negara ini, anda adalah seorang patriot dan pemimpin.

“Anda mempunyai setiap peluang untuk mencapai tahap pencapaian tertinggi, namun anda membenarkan ketamakan merosakkan anda.

“Tidak dapat difahami bagaimana seorang dalam kedudukan kamu tidak dapat menggunakan hati nurani, menerima rasuah.

“Dengan berbuat demikian, anda bukan sahaja mengkhianati kepentingan parti anda, yang mana anda pertahankan, tetapi juga sumpah jawatan yang anda ambil dan laksanakan di hadapan Raja Berdaulat, dan yang paling utama adalah undang-undang di mana anda adalah hambanya,” kata panel hakim.


Timbalan menteri mohon maaf Alphard potong di garisan berkembar

Timbalan Menteri di Jabatan Perdana Menteri (Agama), Ahmad Marzuk Shaary hari ini memohon maaf atas insiden pemandunya memotong kenderaan lain pada garisan berkembar di Kelantan.

Dalam kenyataan hari ini, kes tersebut sedang dalam siasatan pihak berkuasa dan pemandu yang terlibat juga telah dipanggil untuk diambil keterangan.

Ahli Parlimen Pengkalan Chepa itu berkata sebagai manusia yang tidak sempurna, dia mengambil tanggungjawab atas teguran yang diberikan dan menjadikan ia sebagai penambahbaikan untuk diri sendiri dan kakitangannya.

“Sekiranya dikenakan hukuman, semoga ia menjadi asbab kebaikan dan penambahbaikan buat beliau (pemandu) dan saya sendiri.

“Biarlah hukuman itu di atas dunia andai dengan sebab itu ia melepaskan kami daripada hukuman di akhirat,” katanya.

Semalam, polis membuka siasatan berkaitan sebuah Toyota Alphard disyaki membawa orang kenamaan melanggar peraturan jalan yang klip video kejadian tersebut tular di media sosial sejak semalam.

Ketua Jabatan Siasatan Penguatkuasaan Trafik Ibu Pejabat Polis Kontinjen Kelantan, Superintenden Suhaimi Jusoh berkata pihaknya menerima satu laporan berhubung dakwaan pelanggaran peraturan berkenaan.

“Kes disiasat mengikut Seksyen 41(1) Akta Pengangkutan Jalan 1987 kerana memandu secara melulu dan berbahaya sehingga mengganggu pengguna jalan raya lain,” kata

Menerusi klip video itu, kenderaan berkenaan memotong kenderaan di hadapannya di garisan berkembar walaupun terdapat sebuah lori dari arah bertentangan. Kejadian itu juga berlaku ketika jalan tersebut sesak.

Ahmad Marzuk berkata semua manusia tidak dapat lari daripada melakukan kesalahan, dan perlu ada insan lain yang menegurnya.

“Saya mohon ribuan kemaafan atas isu yang timbul. Semoga peristiwa ini memberi peluang untuk kami terus menjalankan tugas dengan penuh jujur dan berintegriti demi rakyat Malaysia,” katanya.


Jangan diulang peristiwa 13 Mei, pesan Hadi

Presiden PAS, Tan Sri Abdul Hadi Awang hari ini mengingatkan semua pihak bahaya konsep sekuralisme dan Malaysian Malaysia yang dibawa DAP, didakwanya boleh mencetuskan ketegangan kaum dan agama di negara ini.

Malah katanya ketika konsep itu mula diperkenalkan di Singapura pun berlaku ketegangan meski PAP dapat menguasai Singapura kerana kedudukan majoriti kaum pendatang mengatasi majoriti Melayu Islam.

“…meski menang…namun keadaan mereka (PAP) tidak selamat kerana berada di tengah-tengah jumlah umat Islam terbesar di Nusantara. Malaysia pernah mengalami peristiwa 13 Mei 1969 yang menjadi sejarah hitam dalam hubungan masyarakat majmuk. Maka, peristiwa hitam itu jangan diulang sekali lagi dengan membawa agenda yang salah.

“Teruskan sahaja penyelesaian yang ada dan kepimpinan Melayu Islam tanpa diganggu-gugat. Penyelesaian yang memberikan hak kemanusiaan secara tabii, kemanusiaan bermasyarakat majmuk yang beraqidah ketuhanan yang melimpah dengan keadilan dan rahmat-Nya kepada seluruh manusia tanpa paksaan menganut Islam,” katanya dalam catatan terbaharu Minda Presiden PAS, hari ini.

Katanya lagi, parti serpihan PAP itu ditubuhkan untuk menggantikan parti berasaskan kaum – MCA dan MIC di Malaysia selain cuba merosakkan keharmonian yang sudah dipupuk dengan baik di negara ini.

“Kaum Cina dan India jangan tertipu oleh DAP. DAP yang ditubuhkan selepas negara ini mencapai kemerdekaan cuba menggantikan MCA dan MIC yang telah ditubuhkan sejak belum kemerdekaan lagi. DAP kemudiannya cuba merungkai hubungan masyarakat majmuk yang telah bertapak dengan harmoni tanpa paksaan beragama Islam walaupun disebutkan Islam itu agama bagi Persekutuan.

“Apabila DAP membawa agenda baharu Malaysian Malaysia dan prinsip sekularisme yang memisahkan agama daripada urusan politik, ekonomi dan lain-lain, perkara itu merupakan suatu usaha untuk merungkai semula apa yang telah diikat dengan baik.

“Mungkin generasi muda daripada kalangan kaum Cina dan India tidak perasan dengan langkah yang sumbang ini kerana kebanyakan mereka lahir selepas kemerdekaan,” katanya.

Menurutnya, di negara ini golongan bukan Islam dan kaum lain diberikan tempat secukupnya malah mereka tidak dihalau secara paksaan namun orang Melayu sering digambarkan sebagai kaum yang rasis.

“Sepatutnya (orang) bukan Islam itu menghargai sumbangan negara ini yang memberikan tempat kepada mereka. Bahkan, mereka wajib menerima hakikat bahawa kebanyakan negara di dunia tidak memberikan tempat kepada sesiapa yang bukan penduduk asal dan tidak menganut ideologi negaranya, namun sebaliknya Islam memberikan hak yang adil kepada penduduk bukan Islam yang tidak menganut Islam.

“Kedudukan Islam  yang dianut oleh rumpun Melayu dengan akrab tidak  boleh dicabar sewenang-wenangnya. Malah, sepatutnya sikap toleransi yang diberikan kepada mereka itu hendaklah dihormati.

“Bagi menjaga hubungan kemanusiaan dan menegakkan adil kepada semua, maka kepimpinan Islam yang bertaqwa adalah diwajibkan. Taqwa tidak terdapat dalam mana-mana ideologi sekularisme yang tidak dipandu oleh agama, khususnya agama Tauhid (ketuhanan Allah yang Maha Esa),” katanya.


Guan Eng tak boleh halang Anwar terima saya masuk PKR: Norhizam

Datuk Norhizam Hassan Baktee membidas Setiausaha Agung DAP Lim Guan Eng yang cuba menghalang Presiden PKR, Datuk Seri Anwar Ibrahim daripada menerimanya masuk parti tersebut.

Bekas Ahli Dewan Undangan Negeri (ADUN) Pengkalan Batu itu berkata Guan Eng perlu sedar yang DAP tidak mempunyai sokongan terutamanya dikalangan orang Melayu dan membidasnya supaya tidak masuk campur dalam urusan parti mana yang akan menerimanya nanti.

“Saya masuk DAP ke? Siapa DAP nak menghalang saya. Saya tidak kata nak kembali ke DAP, kalau saya masuk PKR, apa kena-mengena dengan Lim Guan Eng?

“Kalau saya masuk Amanah, apa ada kena mengena dengan Guan Eng? Kalau saya masuk Pejuang, apa kena mengena dengan Guan Eng? Dia orang DAP, jaga sajalah orang DAP,” katanya lapor portal Free Malaysia Today hari ini.

Semalam, Norhizam bersama tiga ADUN lagi yang menarik sokongan terhadap kerajaan Melaka pimpinan UMNO bertemu dengan Anwar di sebuah hotel dan menyatakan kesediaan untuk bertanding atas tiket PKR.

Norhizam yang sebelum ini menang dalam Pilihan Raya Umum Ke-14 lalu atas tiket DAP berkata beliau kini bukan lagi ahli parti tersebut dan Guan Eng tidak boleh sesuka hati mahu orang mengikut cakapnya.

“Kecuali saya ini orang DAP, saya bukan ahli DAP lagi. Awak pun tahu, rakyat tolak parti Cina ini,” katanya lagi.

Dalam pada itu, beliau mendedahkan banyak parti membuat tawaran kepadanya cuma setakat ini belum memutuskan parti mana satu yang akan disertainya.

“Setakat ini banyak parti yang dah ‘offer’ saya, parti mana, kita akan tengok nanti,” ujarnya lagi.

Terdahulu, Guan Eng berkata DAP tidak akan menerima pengkhianat yang juga bekas ADUN Pengkalan Batu, Datuk Norhizam Hassan Baktee sebagai calon pada Pilihan Raya Negeri (PRN) Melaka, mewakili Pakatan Harapan (PH).

Beliau berkata pendirian parti itu akan dimaklumkan pada Majlis Presiden PH.

“Ada yang tanya dan saya dengan tegas menyatakan DAP tolak sama sekali bekas ADUN Pengkalan Batu sebagai calon dalam PRN negeri akan datang.

“Saya tidak mahu sebut (alasan), tidak perlu pergi pada asal usulnya semua pun tahu, DAP tetap tidak terima dia sebagai calon dalam PRN negeri,” katanya dalam sidang media di pejabat DAP di Melaka, hari ini.


Mangsa banjir di PPS turun sedikit setakat pagi ini

Jumlah mangsa banjir di tiga negeri sedikit berkurangan dengan 53,040 ditempatkan di pusat pemindahan sementara (PPS) pagi ini, berbanding hampir 55,000 orang malam tadi.

Bencana banjir melanda beberapa buah negeri dengan Johor mencatat jumlah mangsa tertinggi ditempatkan di PPS.

Di JOHOR, jumlah mangsa menurun sedikit kepada 49,410 orang setakat 8 pagi ini, berbanding 50,596 orang pada 8 malam tadi.

Jawatankuasa Pengurusan Bencana Negeri (JPBN) Johor menerusi kenyataan memaklumkan seramai 14,125 keluarga ditempatkan di 269 PPS di kesemua 10 daerah di negeri itu.

Batu Pahat kekal daerah paling teruk terjejas dengan 20,767 mangsa daripada 5,809 keluarga; diikuti Segamat dengan 11,023 orang (3,253 keluarga); Kluang 4,770 mangsa (1,376 keluarga); Muar 4,625 mangsa (1,358 keluarga); dan Kota Tinggi dengan 3,160 orang (837 keluarga).

”Turut terjejas bencana itu ialah Tangkak dengan 3,229 mangsa melibatkan 949 keluarga; Mersing 1,167 orang (346 keluarga); Johor Bahru dengan 327 mangsa (114 keluarga); Pontian seramai 278 mangsa (68 keluarga); serta Kulai dengan 64 orang mangsa (15 keluarga),” menurut kenyataan itu.

Cuaca di sembilan daerah di negeri itu diramalkan cerah pagi ini, kecuali Mersing yang dijangka hujan.

Di PAHANG, aplikasi InfoBencana Jabatan Kebajikan Masyarakat melaporkan seramai 3,029 mangsa masih berada di 21 PPS pagi ini, berbanding 3,014 orang malam tadi.

Rompin kekal mencatatkan jumlah mangsa paling ramai iaitu 2,774 orang diikuti Temerloh dengan 226 orang di sebuah PPS manakala 29 orang lagi di sebuah PPS di Maran.

Bacaan paras Sungai Pahang di dua lokasi iaitu Lubuk Paku, Maran dan Paloh Hinai, Pekan serta Sungai Keratong di Rompin masih melebihi paras bahaya dan hujan sepanjang hari dijangka melanda Rompin dan Maran, manakala hujan dijangka di Temerloh pada sebelah malam.

Di MELAKA, jumlah mangsa sedikit meningkat kepada 601 orang daripada 148 keluarga setakat 8 pagi ini berbanding 595 orang daripada 147 keluarga, 8 malam tadi.

JPBN Melaka dalam satu kenyataan memaklumkan daripada jumlah itu, seramai 591 orang daripada 145 keluarga merupakan penduduk di daerah Jasin yang ditempatkan di lima PPS di daerah itu dan 10 mangsa dari tiga keluarga masih ditempatkan di satu PPS di Alor Gajah.


Kes baharu Covid-19 naik lagi

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat lagi untuk tiga hari berturut-turut.

Ketua Pengarah Kesihatan Tan Sri Dr Noor Hisham Abdullah berkata, dalam tempoh itu 5,291 jangkitan baharu direkodkan berbanding 5,071 yang dicatatkan semalam.

Menurutnya, jumlah terbaharu itu menjadikan kumulatif kes positif sejak awal tahun lalu hingga hari ini meningkat kepada 2,486,630 kes, sementara sehingga semalam 2,385,432 pesakit disahkan sembuh.

Semalam, 10 negeri dan Wilayah Persekutuan merekodkan peningkatan jangkitan Covid-19 seiring kenaikan jumlah kes baharu di seluruh negara daripada 4,626 kes kelmarin kepada 5,071 kes.

Bagaimanapun, semua peningkatan kes baharu itu bukan sahaja tidak melepasi empat angka, malah berada di bawah paras 900 kes.

Negeri yang merekodkan peningkatan kes semalam ialah Selangor, Kelantan, Sabah, Sarawak, Johor, Kedah, Kuala Lumpur, Perak, Melaka, dan Perlis.

Sementara itu beliau berkata, kadar kebolehjangkitan Covid-19 atau Ro/Rt pada jangkaan mengikut kes seharian pada 2 November 2021 untuk seluruh negara adalah 0.95.

Lima negeri dan Wilayah Persekutuan mencatatkan RT melebihi 1.00 iaitu Melaka (1.00), Kuala Lumpur (1.01), Putrajaya (1.05), Negeri Sembilan (1.00) dan Perlis (1.05).


Rakyat Kelantan jangan leka jika tidak mahu kembali Fasa Tiga PPN

Jika leka dan mengambil mudah prosedur operasi standard (SOP) Covid-19, berkemungkinan rakyat Kelantan akan kembali ke Fasa Tiga Pelan Pemulihan Negara (PPN).

Bagi mengelakkan ia berlaku, orang ramai perlu sentiasa mematuhi SOP bagi menyekat penularan Covid-19 di negeri tersebut, kata Timbalan Menteri Besar Kelantan, Datuk Mohd Amar Nik Abdullah.

“Kalau keadaan terlalu genting (kes meningkat), mungkin kita terpaksa kembali ke fasa tiga, kita tidak tolak kemungkinan itu terjadi. Tetapi kita berharap ia tidak berlaku.

“Saya nasihatkan kepada semua masyarakat supaya patuh SOP kerana isu besarnya adalah SOP. Penularan Covid-19 tidak akan berlaku jika kita jaga SOP.

“Namun, sebahagian daripada kita agak bersahaja, leka dan ikut suka sama ada hendak pakai pelitup muka atau tidak, jarak tidak jaga dan berlaku sentuhan,” katanya menurut laporan BH.

Bagaimanapun, Mohd Amar berkata kerajaan negeri bergantung kepada Kementerian Kesihatan Malaysia (KKM) yang sentiasa membuat pemantauan dan pemerhatian.

Mohd Amar berkata, sebagai contoh, apabila kerajaan buka kelonggaran Perintah Kawalan Pergerakan (PKP) baru-baru ini, ramai bersesak-sesak pergi pantai dan bukit.

Katanya, tambahan pula kini sudah dibenarkan buat kenduri yang menyebabkan masyarakat bercampur dan sebagainya.

“Kerajaan hanya boleh bagi peringatan dan nasihat, namun ia terserah kepada masyarakat. Kalau kita tegas sangat, orang marah, jadi kena ada kerjasama yang baik daripada rakyat.

“Berdasarkan perbincangan dan pemerhatian, kita tidak tolak kemungkinan PKP (akan diadakan) semula di seluruh negara. Macam China baru-baru ini buat sekatan pergerakan walaupun ada tiga kes. Ini buat kita risau,” katanya.

Mengulas berhubung penipuan sijil vaksinasi Covid-19, Mohd Amar berkata, setakat ini Kelantan tidak menerima laporan berhubung penipuan itu.


Buat pemilihan parti baharu jika UMNO mahu diselamatkan, kata Ku Li

Langkah segera perlu diambil jika mahu UMNO diselamatkan daripada berdepan kehancuran, kata Tengku Razaleigh Hamzah.

Veteran UMNO itu memberi respon berhubung keputusan buruk parti tersebut semasa enam Pilihan Raya Negeri (PRN) minggu lalu dan mencadangkan pemilihan barisan kepimpinan yang baharu.

Jelasnya, seluruh kepimpinan UMNO harus bertanggungjawab terhadap prestasi buruk parti dan tidak semestinya Presiden, Datuk Seri Ahmad Zahid Hamidi sahaja yang dipersalahkan.

“Kamu tak boleh salahkan seorang. Saya tidak bela Zahid atau sesiapa.

“Kita hanya bercakap tentang menang dan kalah. Dan kepimpinan secara keseluruhan perlu bertanggungjawab atas kekalahan ini,” kata Tengku Razaleigh atau lebih mesra dengan panggilan Ku Li.

Ku Li berkata sekiranya UMNO tidak berhati-hati, ia mungkin akan menyebabkan kehancuran kepada parti itu.

“Jadi saya meletakkan semua kesalahan kepada kepimpinan parti. Jika kamu mahu seseorang disingkirkan, seluruh kepimpinan perlu disingkirkan, dan kita mesti rombak parti,” katanya dipetik dalam laporan The Star.

Ku Li berkata usaha merombak UMNO boleh dibuat melalui pemilihan parti walaupun parti itu baru sahaja selesai melaksanakan pemilihannya lima bulan lalu.

Sebelum ini UMNO bersetuju dua jawatan tertinggi parti itu tidak dipertandingkan yang membolehkan Zahid dan timbalannya, Datuk Seri Mohamad Hasan mempertahankan jawatan mereka tanpa bertanding.

“Kita mesti adakan pemilihan (parti) baru. Inilah pembaharuan yang sebenarnya.

“Kalau tidak, jangan cakaplah,” katanya lagi.

Ujarnya lagi, sokongan orang Melayu merupakan kunci utama bagi kerajaan yang stabil.

UMNO dan Pakatan Harapan (PH) meletakkan seramai 108 calon pilihan raya di enam negeri baru-baru ini namun hanya 19 daripada mereka menang di kerusi yang dipertandingkan.

UMNO kalah teruk di Kedah dan Terengganu apabila tiada kerusi dimenangi calon mereka, manakala hanya satu calon daripada parti itu menang di Kelantan.


Ringgit kembali susut kepada 4.6630 : laporan

Ringgit dibuka rendah berbanding dolar AS pagi ini berikutan mata wang Amerika Syarikat (AS) kembali mengukuh, lapor Bernama.

Ia berlaku setelah minit mesyuarat Jawatankuasa Pasaran Terbuka Persekutuan (FOMC) AS yang menunjukkan Rizab Persekutuan (Fed) komited untuk menaikkan kadar faedah selepas dihentikan sementara pada Jun, kata ahli ekonomi.

Pada jam 9 pagi, unit tempatan merosot kepada 4.6630/6670 berbanding dolar AS daripada 4.6485/6555 semalam.

Indeks Dolar AS (DXY) dilaporkan naik 0.31 peratus kepada 103.358 mata.

Ketua Ekonomi dan Ketua Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata pasaran juga sedang menunggu keputusan Bank Negara Malaysia (BNM) mengenai kadar dasar semalaman (OPR) dan penilaian terkininya mengenai ekonomi hari ini.

“Jawatankuasa Dasar Monetari (MPC) BNM akan membincangkan keputusan mereka mengenai OPR hari ini. Oleh itu, ringgit akan berada pada sekitar 4.65 (berbanding dolar AS),” katanya.

Mesyuarat MPC selama dua hari bermula semalam dan menurut seorang penganalisis, bank pusat itu dijangka mengekalkan OPR pada 3.0 peratus.

Sementara itu, ringgit diniagakan rendah berbanding sekumpulan mata wang utama.

Ia merosot berbanding euro kepada 5.0584/0628 daripada 5.0641/0717 pada Rabu, berkurangan berbanding yen Jepun kepada 3.2330/2360 daripada 3.2221/2272 dan rendah berbanding pound kepada 5.9201/9252 daripada 5.9101/9190 semalam.

Mata wang tempatan turut diniagakan rendah berbanding mata wang ASEAN lain kecuali berbanding baht Thailand yang meningkat kepada 13.3183/3362 daripada 13.3237/3510 semalam.

Ringgit merosot berbanding dolar Singapura kepada 3.4454/4486 daripada 3.4380/4437 pada Rabu, susut berbanding rupiah Indonesia kepada 310.4/310.9 daripada 309.4/310.1 dan berkurangan berbanding peso Filipina kepada 8.40/8.42 daripada 8.39/8.41 semalam.


Majoriti pelajar tingkatan 4,5 terima sekurang-kurangnya satu dos

Kira-kira 90 peratus pelajar tingkatan lima dan 88 peratus pelajar tingkatan empat di sekolah-sekolah Kementerian Pendidikan (KPM) di seluruh negara telah menerima sekurang-kurangnya satu dos vaksin Covid-19 masing-masing.

Menteri Kesihatan Khairy Jamaluddin Abu Bakar dalam ciapan di akaun twitternya pagi ini berkata semasa negara membuka kembali sekolah, adalah penting untuk memastikan bahawa para pelajar boleh menyambung kembali pembelajaran di sekolah dengan selamat.

“Dengan #ReopeningSafely, 90 peratus daripada pelajar berumur 17 tahun dan 88 peratus berumur 16 tahun di sekolah-sekolah @KemPendidikan telah menerima sekurang-kurangnya satu dos vaksin Covid-19. Mari kita bawa anak-anak kita kembali ke sekolah dengan selamat,” katanya lapor Bernama.

Kira-kira 47,000 pelajar di Terengganu, Kelantan dan Langkawi, Kedah telah kembali mengikuti kelas pembelajaran secara bersemuka di sekolah-sekolah mulai semalam, manakala 94,000 lagi pelajar di 10 negeri kembali ke sekolah hari ini.

Menteri Kanan Pendidikan Datuk Dr Radzi Jidin sebelum ini dilaporkan berkata kumpulan awal yang dibenarkan kembali ke sekolah adalah kumpulan pelajar yang akan menduduki peperiksaan.

Beliau berkata sekolah-sekolah terlibat akan menggunakan kaedah penggiliran pelajar dengan kehadiran mingguan ditetapkan 50 peratus daripada kapasiti kelas bagi mengurangkan risiko jangkitan Covid-19.

Menerusi Program Imunisasi Covid-19 Kebangsaan Remaja (PICK Remaja), kerajaan menyasarkan 60 peratus ramaja berumur antara 12 dan 17 menerima suntikan vaksin Covid-19 menjelang November, dan 80 peratus daripada mereka menjalani vaksinasi lengkap sebelum sekolah dibuka untuk sesi persekolahan 2022.


Desak PRU untuk rakyat pilih semula kerajaan, belum tentu ekonomi stabil: Sharkar

Seorang ahli Majlis Tertinggi (MT) UMNO menyifatkan kenyataan Presidennya, Datuk Seri Ahmad Zahid Hamidi disalah tafsir berhubung “jentera parti sedia redah banjir” jika pilihan raya umum ke-15 (PRU-15) disegerakan.

Ahli MT UMNO, Datuk Seri Mohd. Sharkar Shamsudin berkata walaupun PRU diadakan tahun ini, ia belum tentu menjamin keadaan ekonomi negara akan stabil tetapi sekurang-kurangnya ia memberi peluang kepada rakyat untuk memilih kerajaan semula.

“Belum tentu kita buat PRU ini, ekonomi tahun depan akan stabil, tidak. Dalam keadaan sekarang, ekonomi dunia sedang bergolak, bukan kita sahaja.

“Jadi kita desak PRU awal ini adalah bagi rakyat memilih semula siapa kerajaan mereka,” katanya dipetik laporan Utusan Malaysia hari ini.

Sharkar berkata rakyat terluka selepas kemenangan Pakatan Harapan (PH) pada PRU-14 kerana kegagalan mereka dalam menunaikan janji semasa mentadbir kerajaan semalam 22 bulan sebelum ini.

“Selepas PRU-14 Pakatan Harapan menang pada ketika itu, mereka belum mampu mengubati kelukaan hati rakyat, apa jadi nasib rakyat, penjawat awam, bangsa Melayu ketika itu? Begitu juga dengan Tan Sri Muhyiddin Yassin,” katanya lagi.

Berhubung spekulasi mengatakan kononnya Zahid berselisih faham dengan Perdana Menteri Datuk Seri Ismail Sabri Yaakob sebagai tidak benar, malah sebenarnya UMNO mempunyai persefahaman dan bersepakat.

“Cuma Datuk Seri Ismail Sabri Yaakob kita lihat mampu menurunkan suhu politik yang tegang.

“Kalau tegang antara beliau dengan Presiden, itu strategi kita. biar orang nampak kita berpecah, tapi di dalam kita bersepakat, itu penting,” katanya lagi.

Berhubung kenyataan “redah banjir”, Sharkar berkata ia hanya metafora yang ingin disampaikan Zahid bagi menggambarkan sebenarnya jentera parti sudah bersiap sedia.

“Kenyataan Presiden itu adalah metafora, ia adalah kiasan yang nak menggambarkan yang kita benar-benar sudah bersedia menghadapi PRU.

“Kita bukanlah pemimpin yang tidak boleh fikir sehinggakan sanggup adakan PRU pada waktu banjir. Bukan seperti membujur lalu melintang patah, itu bukan kita. Apa yang kita nak sampaikan adalah kita sudah bersiap sedia dari segi perancangan untuk masuk ke gelanggang PRU kali ini,” katanya lagi.

Pada Sabtu lalu semasa pelancaran jentera Pemuda Barisan Nasional (BN), Zahid berkata mereka sedia meredah banjir mahupun hujan lebat jika PRU-15 diadakan tahun ini.

Ismail Sabri semasa program sama juga memberi isyarat berkemungkinan akan membubarkan Parlimen pada masa terdekat dengan berkata “tak lama dah, sikit lagi” berhubung tarikh PRU-15 yang akan dibincangkan bersama “top five” UMNO.


Azlan tak takut berdepan kem Shahidan

Menteri Besar Perlis, Datuk Seri Azlan Man sedia berdepan dengan kem yang menentang pelantikannya sebagai Pengerusi Badan Perhubungan UMNO Perlis.

Bagaimanapun, pertemuan itu akan mengambil masa dan beliau tidak akan tergesa-gesa untuk bertemu UMNO Bahagian Padang Besar dan Arau untuk merapatkan saf, katanya.

Azlan dilantik sebagai Pengerusi Badan Perhubungan UMNO Perlis oleh Presiden parti, Datuk Seri Ahmad Zahid Hamidi, menggantikan Ketua UMNO Bahagian Arau, Datuk Seri Shahidan Kassim.

Susulan itu, dua daripada tiga bahagian UMNO di Perlis – Arau dan Padang Besar – menolak kepemimpinan Azlan selain mendesak Zahid mengembalikan jawatan itu kepada Shahidan.

‘Perang’ antara kem Shahidan dan Azlan sudah bermula sejak sebelum Pilihan Raya Umum Ke-14 (PRU14) pada 2018 lalu.

Malah pada 24 Mei 2018 Azlan yang baharu sahaja mengangkat sumpah sebagai Menteri Besar Perlis, dipecat sebagai ahli UMNO berkuatkuasa serta-merta.

Shahidan yang ketika itu Pengerusi Badan Perhubungan UMNO Perlis, mengumumkan keputusan pemecatan itu diputuskan sebulat suara UMNO Perlis.

Mengulas lanjut, Azlan berkata beliau akan bertemu dengan seluruh akar umbi UMNO Bahagian Arau dan Padang Besar untuk memberi penjelasan dan merapatkan semula saf UMNO Perlis yang dilihat berpecah kepada beberapa kem.

Ditanya sama ada beliau sedia bekerjasama dengan Shahidan semula untuk memantapkan jentera UMNO Perlis di ketiga-tiga bahagian Kangar, Arau dan Padang Besar, Azlan berkata, beliau tidak ada masalah untuk bekerjasama dan sentiasa mengamalkan sikap terbuka.

“Tak perlulah saya nak beri nasihat kerana dia (Shahidan) lebih berpengalaman daripada saya dan saya menghormatinya sebagai pemimpin yang sudah lama mengetuai kerajaan negeri dan UMNO Perlis. Jadi, Datuk Seri Shahidan dan pemimpin lain sudah tentu lebih arif dan mempunyai kebijaksanaannya sendiri,” katanya.


Dua bekas pegawai kanan imigresen dihukum penjara tiga tahun terlibat rasuah

Bekas Pengarah Imigresen Perak dan bekas Ketua Unit Pendakwaan Imigresen Perak, masing-masing dihukum penjara tiga tahun dan denda RM85,000 di Mahkamah Sesyen Ipoh hari ini, selepas didapati bersalah meminta dan menerima rasuah tujuh tahun lepas.

Hakim S. Indra Nehru menjatuhkan hukuman penjara tiga tahun dan denda RM50,000 terhadap Zulhairin Yahya, 50, dan Zaidi Dali, 54, bermula hari ini dan dipenjara 10 bulan lagi sekiranya gagal menjelaskan denda berkenaan atas kesalahan meminta suapan RM10,000 setiap bulan supaya tiada pemeriksaan dijalankan ke atas sebuah pusat hiburan di Manjung, lapor Bernama.

Indra Nehru turut menjatuhkan hukuman penjara tiga tahun bermula hari ini dan denda RM35,000 serta lapan bulan penjara, jika gagal membayar denda itu ke atas kedua-dua mereka, masing-masing bagi dua kesalahan memperoleh suapan sebanyak RM7,000.

Hakim bagaimanapun membenarkan permohonan kedua-dua tertuduh untuk penangguhan pelaksanaan hukuman penjara sementara menunggu proses rayuan di Mahkamah Tinggi.

Zulhairin dan Zaidi didakwa dengan niat bersama meminta suapan RM10,000 setiap bulan daripada Nga Chee Jiek, sebagai dorongan untuk memastikan tiada pemeriksaan dan serbuan dijalankan ke atas sebuah pusat hiburan di Pusat Bandar Seri Manjung.

Kesalahan itu dilakukan di Club House Meru Valley Golf & Country Club di sini pada kira-kira pukul 9 malam 5 Nov 2015.

Pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang dibaca bersama Seksyen 34 Kanun Keseksaan dan boleh dihukum di bawah Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Zulhairin juga didakwa sebagai Pengarah Jabatan Imigresen Negeri Perak memperoleh suapan berjumlah RM7,000 daripada Nga menerusi Zaidi, sebagai dorongan memastikan tiada pemeriksaan dan serbuan dijalankan ke atas pusat hiburan sama di Restoran Knock Knock Meru Jaya di sini, pada kira-kira pukul 12.05 tengah malam 12 Nov 2015.

Zaidi turut didakwa sebagai Ketua Unit Pendakwaan Jabatan Imigresen Negeri Perak memperoleh suapan untuk dirinya dan Pengarah Jabatan Imigresen Negeri Perak berjumlah RM7,000 daripada Nga, sebagai dorongan memastikan tiada pemeriksaan dan serbuan dijalankan ke atas pusat hiburan sama di tempat letak kereta Meru Valley Golf & Country Club di sini, pada kira-kira pukul 9.55 malam 11 Nov 2015.

Kedua-dua pertuduhan itu dikemukakan mengikut Seksyen 17(a) Akta SPRM 2009 (Akta 694) yang boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi jika sabit kesalahan.

Pendakwaan dikendalikan Timbalan Pendakwa Raya Maziyah Mansor manakala Zulhairin diwakili peguam Mohd Baharuddin Ahmad Kassim dan Zaidi diwakili peguam Zamri Idrus dan Mohd Fadly Hashim.

Terdahulu, pihak pembelaan merayu supaya anak guam mereka dikenakan hukuman rendah atas alasan ia adalah kesalahan pertama dan telah memberi kerjasama baik sepanjang tempoh perbicaraan, selain perlu menanggung keluarga.

Bagaimanapun Maziyah memohon supaya mahkamah mengenakan hukuman yang berat supaya menjadi pengajaran kepada orang ramai dan penjawat awam, terutama agensi penguatkuasaan, bagi membendung amalan rasuah daripada menjadi barah dalam masyarakat dan sistem pentadbiran kerajaan.


Polis panggil pelajar MRSM Kuala Kangsar terbabit kes buli

Semua pelajar Maktab Rendah Sains Mara (MRSM) Sultan Azlan Shah, Kuala Kangsar yang dikatakan terbabit dalam kes buli seorang pelajar lain secara kekerasan telah dipanggil polis bagi membantu siasatan.

Ketua Polis Perak, Datuk Mior Faridalathrash Wahid memaklumkan pemilik akaun media sosial yang menularkan video berkenaan turut dipanggil memberi keterangan.

Menurutnya siasatan awal polis mendapati kejadian itu berlaku antara jam 1 hingga 2 pagi semalam, 9 Disember 2021 membabitkan seorang pelajar dengan tujuh suspek lain.

Semua yang terbabit dalam kejadian itu berusia 13 tahun dan merupakan pelajar Tahun Satu MRSM berkenaan.

Beliau berkata polis turut menerima satu laporan berkaitan kejadian itu daripada pengetua MRSM terbabit kira-kira jam 1 tengah hari tadi susulan tular video kejadian berkenaan hingga mendapat perhatian meluas orang ramai.

“Polis mengesan satu rakaman video tular berkaitan pergaduhan membabitkan pelajar yang dikenal pasti berlaku di sebuah sekolah berasrama penuh dalam daerah Kuala Kangsar hari ini,” katanya dalam kenyataan hari ini.

Mior Faridalathrash berkata, semua pihak berkenaan dipanggil memberi keterangan untuk membantu siasatan mengikut Seksyen147 Kanun Keseksaan dan Seksyen 233 Akta Komunikasi dan Multimedia 1998.

Katanya, polis menasihati orang ramai supaya tidak membuat spekulasi berkaitan kejadian itu bagi mengelakkan kekeliruan dan kegusaran masyarakat selain dibimbangi dapat mengganggu proses siasatan.

“Orang ramai dinasihatkan untuk tidak menularkan maklumat tidak sahih kepada umum serta disarankan membuat laporan dan aduan di balai polis berhampiran, menghubungi jabatan berkaitan, atau mengikut undang-undang yang diwartakan,” katanya.

Berdasarkan video yang tular, kelihatan sekumpulan pelajar sedang mengepung seorang pelajar lain dan menumpuk perut mangsa sambil tertawa sesama mereka.

Video berdurasi 10 saat itu telah menimbulkan kemarahan netizen dengan pelbagai komen.


Kos RM150 juta buat PRN Johor bukan satu pembaziran, kata ahli MT UMNO

Belanja RM150 juta yang bakal digunakan untuk menampung kos mengadakan Pilihan Raya Negeri (PRN) Johor bukan satu pembaziran, kata seorang ahli Majlis Tertinggi (MKT) UMNO, Datuk Puad Zarkashi.

Malah, Puad tidak melihat RM150 juta yang akan digunakan untuk mengadakan PRN semata-mata demi memenuhi nafsu politik dan tamak kuasa itu bukanlah satu nilai yang tinggi, lebih penting adalah sebuah kerajaan UMNO baharu yang lebih kuat dapat dibentuk.

“Soal pembaziran RM150 juta kerana PRN, pada saya lebih tinggi pembaziran apabila kita membiarkan kerajaan tidak stabil ini terus berjalan” katanya dipetik dalam wawancara di Facebook Dialetika TV Anekdot.

Puad tidak bersetuju dengan hujah Naib Pengerusi Amanah Johor, Suhaizan Kaiat yang mempersoal kewajaran PRN diadakan dan mendakwa anggaran kos sebanyak RM150 juta diperlukan untuk membiayai PRN Johor hanya mendatangkan kerugian.

“Sebenarnya pilihan raya ini jangkaan adalah untuk RM150 juta, kita dah rugi RM150 juta, kenapa PRN? Masa ini patut digunakan untuk membela rakyat, buka buat pilihan raya” kata Suhaizan.

Namun, Puad berkata, soal keperluan PRN tidak wajar dibangkitkan lagi kerana Dewan Undangan Negeri (DUN) Johor sudah dibubarkan dan pengundi perlu diberi hak untuk memilih mandat baharu.

“Dewan negeri telah dibubarkan, jadi persoalan ini (keperluan adakan pilihan raya) tidak lagi relevan,” katanya.

Pada 22 Jan, Sultan Johor Sultan Ibrahim Iskandar menandatangani notis untuk membubarkan Dewan Undangan Negeri (DUN) selepas mengadap Menteri Besar Datuk Hasni Mohammad, membuka jalan kepada pilihan raya diadakan sebelum 23 Mac.


Jururawat rugi RM20,000 diperdaya pelaburan saham

Seorang jururawat mendakwa kerugian lebih RM20,000 selepas terpedaya dengan skim pelaburan saham yang menjanjikan pulangan berganda, menerusi media sosial.

Pemangku Ketua Jabatan Siasatan Jenayah Komersial Pahang DSP Yap Huat Tian berkata mangsa berusia 44 tahun itu, berminat menyertai pelaburan tersebut selepas melihat tawaran menarik di aplikasi TikTok pada 20 Mei lepas, lapor Bernama.

Beliau berkata wanita berkenaan ditawarkan empat pakej pelaburan dan memilih ‘pakej gold’ yang dikenakan bayaran RM250, dengan dijanjikan pulangan berjumlah RM7,800 dalam masa lapan hingga 12 jam.

“Mangsa melakukan enam transaksi berjumlah RM20,130 ke dalam pelbagai akaun yang diberikan suspek dari 29 Mei hingga Khamis lepas (2 Jun).

“Bagaimanapun, dia berasa ditipu apabila suspek memintanya membayar RM5,620 lagi, sebagai komisen staf pelaburan,” katanya dalam kenyataan hari ini.

Justeru, Yap berkata jururawat tersebut telah membuat laporan di Balai Polis Temerloh semalam, bagi membolehkan siasatan dijalankan mengikut Seksyen 420 Kanun Keseksaan, yang jika sabit kesalahan boleh dipenjara maksimum 10 tahun dan sebat serta boleh dikenakan denda.


Tiada keputusan dicapai dalam pertemuan Hadi dan Zahid, kata Muhyiddin

Pertemuan antara Tan Sri Abdul Hadi Awang dengan Datuk Seri Ahmad Zahid Hamidi tidak mencapai sebarang keputusan, kata Tan Sri Muhyiddin Yassin diberitahu semalam selepas pertemuan dengan Presiden PAS tersebut.

Pengerusi Perikatan Nasional (PN) itu berkata Hadi memberikan penjelasan berhubung pertemuannya dengan Presiden UMNO yang dilaporkan media baru-baru ini dan mengesahkan sebelum ini terdapat perjumpaan antara kedua-dua pemimpin tersebut.

“Tok Guru Hadi juga menjelaskan dalam pertemuan dia dengan Presiden UMNO Datuk Seri Zahid Hamidi dia kata tak ada apa-apa keputusan dicapai.

“Dia jumpa, bincang setengah jam lepas itu tak ada apa-apa jadi,” kata Muhyiddin selepas mempengerusikan mesyuarat Majlis Pemulihan Negara (MPN) hari ini.

Menurut Muhyiddin lagi, mereka tidak pernah menyembunyikan sebarang maklumat sekiranya terdapat perbincangan politik yang diadakan dengan parti politik lain.

“Dan kami pun kalau jumpa, saya jumpa siapa, kita lapor balik. Kita tak ada benda yang kita sorok,” katanya lagi.

Walaupun mengakui perpaduan ummah adalah penting, namun Muhyiddin menegaskan sebarang usaha ke arah kerjasama pasti tidak akan berhasil kerana sikap UMNO sendiri yang menolak keras sebarang usaha untuk bekerjasama, malah pendirian parti itu sendiri yang menolak Bersatu menyukarkan lagi usaha tersebut.

“Tok Guru Hadi kata nak mewujudkan perpaduan ummah ni kita setuju memang bagus tetapi dari segi realitinya saya jelaskan Bersatu tidak mungkin boleh bekerjasama dengan UMNO.

“Kerana UMNO sendiri telah membuat keputusan dalam Perhimpunan Agung tahun lalu untuk tidak menerima Bersatu ataupun tidak mahu bekerjasama dengan Bersatu dan sampai hari ni kekal,” ujarnya lagi.

Malahan, Bersatu sebelum ini sudah bersetuju untuk bersama dalam Muafakat Nasional (MN) tetapi malangnya sehingga hari ini tidak menerima jawapan daripada UMNO.

“(Sebelum ini) jemput kita untuk menjadi wakil ataupun jadi anggota dalam Muafakat Nasional, kita dah jawab bersetuju tapi tak jadi apa-apa.

“Jadi jelas terbukti bahawa UMNO langsung tidak mahu bekerjasama,” katanya lagi.

Dalam pada itu, Muhyiddin juga berkata PAS bakal membuat ketetapan muktamad pada masa terdekat ini berhubung isu kerjasama dengan UMNO.

“Saya diberi bayangan bahawa kemungkinan dalam tempoh terdekat akan buat satu keputusan muktamad tentang apakah hala tuju mereka ke hadapan dalam Perikatan Nasional dan sama ada ada apa-apa lagi apa usaha yang nak dibuat dengan pihak UMNO dan sebagainya… mereka akan buat satu keputusan,” ujarnya lagi.


Projek dibatal belum bermula, bagaimana boleh jimat? Tuan Ibrahim

Bekas Menteri Alam Sekitar dan Air, Datuk Seri Tuan Ibrahim Tuan Man hari ini mempersoal rasional disebalik penamatan tiga projek tebatan banjir (RTB) yang diumumkan Perdana Menteri, Datuk Seri Anwar Ibrahim, sebagai langkah penjimatan.

Timbalan Presiden PAS yang juga Ahli Parlimen Perikatan Nasional Kubang Kerian itu berkata tiga projek yang ditamatkan itu sebenarnya belum lagi bermula dan ada antaranya masih lagi dalam proses rundingan.

Justeru, beliau hairan dengan pengumuman perdana menteri mengenai penamatan ketiga projek itu kerana urusan untuk melaksanakannya mematuhi peraturan ditetapkan seperti dibenarkan Kementerian Kewangan.

“Dalam bajet yang lalu, menteri (kewangan) telah pun mengumumkan untuk menamatkan enam projek tebatan banjir dan dengan penamatan ini, kerajaan dapat penjimatan RM2 bilion.

“Saya rasa pelik sebab projek yang dia nak tamatkan ini belum dimulakan, belum dilaksanakan pun dan belum ada surat setuju terima pun malah belum dilantik melaksanakan.

“Bagaimana kerajaan tiba-tiba boleh umum nak tamatkan benda (projek) yang belum mula? Yang peliknya dapat penjimatan. Saya fikir kalau kita tunda pun projek tersebut sebab setiap kali penangguhan akan berdepan dengan kerugian.

“Sebabnya setiap kali penangguhan projek ini akan melibatkan kos lebih meningkat. Yang keduanya ia juga mendatangkan kesan kepada setiap kali musim bencana berlaku, maka negera kerugian antara RM6 bilion ke RM7 bilion setiap kali banjir.

“Saya fikir saya perlu mendapatkan penjelasan. Dalam pembentangan (Ahli Parlimen) Tambun menyebut tiga projek RTB Golok Fasa 3 walhal Fasa 2 pun belum mula. Fasa 3 kontraktor pun belum dilantik. Macam mana nak jimat?” katanya ketika membahaskan usul Belanjawan 2023 di Dewan Rakyat hari ini.

Menyentuh projek kolam takungan dwifungsi Sungai Rasau, Tuan Ibrahim menjelaskan kontraktor bagi projek itu pun belum dilantik lagi dan masih diperingkat perundingan.

Tambah pula, beliau berkata projek RTB Sungai Segamat pun belum dimulakan lagi.

“Saya fikir Dewan Rakyat perlu penjelasan jelas terhadap perkara ini kerana perdana menteri pada sesi lalu melihat bahawa peruntukan ini, RM15 bilon yang diberi…sebab sebahagian besar projek yang tertunda ini sejak daripada Rancangan Malaysia Ke-Sembilan (RMK-9) lagi.

“Sebab itu saya menyambut baik hasrat perdana menteri pada sesi lepas yang telah memperuntukan satu jumlah yang segera, supaya isu banjir dapat kita muktamadkan dan kita tidak lengahkan.

“Saya harap jangan setiap kali bertukar kerajaan akhirnya apa yang telah dirancang terpaksa dirombak balik dan terpaksa diubah semula, seolah-olah apa yang dibuat dalam sistem sama ada tender terbuka atau terder terhad atau rundingan terus kepada perkara yang segara kerana ia masih lagi dalam peraturan yang dibenarkan oleh Kementerian Kewangan,” katanya.


Najib gagal tunjuk keistimewaan semak keputusan Mahkamah Persekutuan

Datuk Seri Najib Razak gagal menunjukkan keadaan luar biasa untuk menyemak keputusan Mahkamah Persekutuan yang mengekalkan sabitan dan hukuman penjara 12 tahun dan denda RM210 juta terhadapnya berkaitan penyelewengan dana SRC International Sd. Bhd.

Timbalan Pendakwa Raya Mohd Ashrof Adrin Kamarul menyatakan, bekas Perdana Menteri juga gagal mengemukakan sebarang justifikasi bagi membolehkan Mahkamah Persekutuan menggunakan budi bicara menyemak keputusan panel terdahulu pada 23 Ogos lalu yang menolak rayuan akhirnya.

Katanya pendapat Najib selaku pemohon bahawa keputusan terdahulu wajar disemak, adalah salah dan tanpa merit serta satu penyalahgunaan proses mahkamah.

Beliau menyatakan, pasukan pembelaan baharu yang mewakili Najib diketuai oleh Datuk Hisyam Teh Poh Teik tidak mempunyai alasan yang sah untuk memohon penangguhan selepas menerima ‘brief’ bersama tarikh pendengaran yang ditetapkan bermula 15 Ogos lalu, menurut Utusan hari ini.

Menurutnya peguam itu tidak boleh menarik diri sesuka hati kerana beliau kekal mewakili Najib selepas tarikh pendengaran ditetapkan, namum Hisyam Teh enggan berhujah dalam rayuan utama sehingga 23 Ogos lalu.

“Tiada pratimbangan (prejudgement) dalam rayuan utama kerana penghakiman muktamad diberikan pukul 4pm, 23 Ogos 2022,” ujar afidaviti itu.

Sehubungan itu, beliau memohon mahkamah tidak melaksanakan budi bicara di bawah Kaedah 137 Kaedah-Kaedah Mahkamah Persekutuan 1995 serta menolak permohonan semakan yang dikemukakan oleh Najib.

Mohd Ashrof menyatakan demikian ketika menjawab afidavit sokongan yang diikrarkan oleh Najib pada 6 September lalu.

Dalam afidavit jawapannya, Mohd Ashrof menyatakan, kes ini tidak menunjukkan keadaan yang istimewa yang mewajarkan semakan dilakukan kecuali bidang kuasa itu disalahgunakan sebagai laluan untuk rayuan lanjutan.

Katanya lagi, permohonan semakan wajar ditolak kerana bidang kuasa sedia tidak seharusnya disalahguna kerana ia akan menyebabkan proses litigasi yang berlarutan tanpa penghujung.

Pada 6 September lalu, bekas Perdana Menteri memfailkan permohonan semakan terhadap keputusan Mahkamah Persekutuan manakala pengurusan kes kali pertama ditetapkan pada 21 Oktober ini.


DUN Negeri Sembilan bubar pada hujung Jun

Dewan Undangan Negeri (DUN) Negeri Sembilan akan dibubarkan pada hujung Jun ini bagi memberi laluan kepada Pilihan Raya Negeri (PRN), kata Datuk Seri Aminuddin Harun.

Menteri Besar berkata, perkara itu telah dimaklumkan kepada Yang Dipertuan Besar Negeri Sembilan, Tuanku Muhriz Tuanku Munawir, menurut laporan Bernama.

Aminuddin yang juga Ahli Dewan Undangan Negeri (ADUN) Sikamat berkata, keputusan itu dibincangkan dalam mesyuarat yang diadakan bersama Menteri Besar serta Ketua Menteri bagi Selangor, Pulau Pinang, Kelantan, Kedah dan Terengganu.

“Kita sudah membuat keputusan pembubaran DUN itu nanti tidak sama hari dan tarikh tetapi dalam bulan sama dengan negeri yang lain.

“Ada (negeri) yang mungkin (bubar) awal iaitu hujung bulan ini, awal bulan Jun dan ada juga bubar hujung bulan Jun dan awal Julai. Kita akan ambil hujung bulan Jun, insya-Allah, mungkin 1 Julai itu hari terakhir,” katanya kepada pemberita selepas melancarkan nama baharu bagi Jalan Sikamat kepada Jalan Dato’ Syeikh Mohd Murtadza, hari ini.

Pada Pilihan Raya Umum ke-14 (PRU14), Pakatan Harapan (PH) memenangi 20 daripada keseluruhan 36 kerusi Dewan Undangan Negeri (DUN) manakala baki dimenangi BN.

Pada majlis hari ini, Aminuddin berkata, nama Allahyarham Dato’ Syeikh Mohd Murtadza Syeikh Ahmad merupakan bekas Mufti negeri ini dan merupakan tokoh ulama yang dihormati dan disanjungi kerana sumbangannya dalam bidang agama dan masyarakat.

Katanya, Jalan Dato’ Syeikh Mohd Murtadza itu membabitkan 7.9 kilometer dari Jalan Pantai, Seremban sehingga Persimpangan Kem Askar Sikamat.

“Tujuan penukaran nama jalan ini bagi memperingati dan memberikan penghormatan kepada keluarga serta pengorbanan Allahyarham dalam memajukan syiar Islam di negeri ini,” katanya.


Agong terima darjah tertinggi daripada Erdogan

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima darjah tertinggi kerajaan Turkiye, Turkish Order of the State sempena Lawatan Negara ke Turkiye.

Anugerah tertinggi yang disampaikan Presiden Turkiye Recep Tayyip Erdogan di Istana Presiden itu menjadikan Baginda Ketua Negara ASEAN pertama menerima anugerah berprestij tersebut, lapor Bernama.

Seri Paduka antara lima pemimpin negara yang menerima pingat tersebut di bawah pimpinan Erdogan selain Raja Arab Saudi Raja Salman Abdul Aziz, Raja Belgium Raja Philip, Emir Kuwait Sheikh Sabah Al-Ahmad Al- Jaber Al-Sabah dan Presiden Tunisia Beji Caid Essebsi.

Sementara itu, dalam majlis sama, Al-Sultan Abdullah turut berkenan mengurniakan anugerah darjah tertinggi negara Darjah Utama Seri Mahkota Negara (D.M.N) kepada Erdogan.

Darjah kebesaran D.M.N dikurniakan kepada Sultan atau Raja yang memerintah negeri namun darjah kebesaran itu juga boleh dikurniakan secara kehormat kepada warga asing serta orang paling dihormati.

Selain Erdogan, antara penerima kehormat luar negara pernah dikurniakan D.M.N sebelum ini antaranya Ratu Elizabeth, Emir Qatar Sheikh Hamad Khalifa Al-Tahni, Raja Arab Saudi Raja Salman Abdul Aziz dan isteri Sultan Brunei Raja Isteri Pengiran Anak Hajah Saleha.

Selepas pengurniaan anugerah itu, Seri Paduka kemudiannya berkenan menyaksikan Konsert Tradisional yang dihoskan Erdogan.

Turut mengiringi Seri Paduka, Raja Permaisuri Agong Tunku Hajah Azizah Aminah Maimunah Iskandariah serta anakanda baginda Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah ‘Athiyatullah.

Terdahulu, Seri Paduka berdua berkenan menghadiri Jamuan Negara bersama Erdogan dan isteri Emine Erdogan di Istana Presiden selepas Sambutan Negara.

Yang di-Pertuan Agong dan Raja Permaisuri mempunyai jadual padat sepanjang Lawatan Negara selama tujuh hari di Ankara dan Istanbul.


2,935 kes semalam, 10 kematian

Jangkitan Covid-19 dalam tempoh 24 jam semalam (Khamis, 28 April 2022) turun di bawah 3,000 apabila merekodkan 2,935 kes, berbanding 3,471 yang dicatat pada Rabu.

Jumlah terbaharu itu menjadikan kumulatif positif Covid-19 sejak Januari 2020 hingga semalam meningkat kepada 4,443,318 kes, dengan 4,354,006 pesakit telah sembuh.

Data laman sesawang CovidNOW yang dikemas kini tengah malam tadi menunjukkan dalam tempoh itu juga seramai 35,536 individu dijangkiti virus SARS-CoV-2 meninggal dunia, dan 53,776 kes masih aktif, termasuk 52,261 pesakit kini menjalani kuarantin di rumah.

Seramai 46 pesakit masih ditempatkan di PKRC; 1,385 dimasukkan ke hospital; dan 84 dirawat di unit rawatan rapi (ICU), dengan 56 daripadanya memerlukan alat bantuan pernafasan.

Data laman Github Kementerian Kesihatan (KKM) pula menunjukkan daripada jumlah jangkitan harian semalam, seramai 1,907 melibatkan penerima dos penggalak vaksin Covid-19; 637 (menerima dua dos); 291 (tidak divaksinasi); dan 100 (belum lengkap vaksinasi).

Tujuh negeri dan Wilayah Persekutuan juga merekodkan peningkatan jangkitan dalam tempoh 24 jam semalam, dengan Kuala Lumpur mencatat 462 kes baharu, berbanding 429 pada Rabu.

Ini diikuti, Pulau Pinang dengan 224 kes baharu (188 Rabu); Perak (193 kes, 142 Rabu); Negeri Sembilan (193 kes, 120 Rabu); Pahang (74 kes, 48 Rabu); Putrajaya (56 kes, 37 Rabu); dan Terengganu (35 kes, 14 Rabu).

Sementara itu, 10 lagi pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Sejak Mac 2020 hingga semalam, jangkitan Covid-19 meragut nyawa 35,536 pesakit, termasuk 7,521 kes BID.

Pulau Pinang, Selangor dan Terengganu masing-masing mencatat dua kematian semalam, manakala Johor, Kedah, Melaka dan Putrajaya masing-masing merekodkan satu kes.

Sehingga Rabu lalu, hampir 70.2 juta dos vaksin Vovid-19 telah diberikan kepada populasi Malaysia, termasuk rakyat asing.

Daripada jumlah itu, 26,642,291 atau 81.6 peratus telah menerima dua dos, manakala 27,743,589 atau 85.0 peratus lagi menerima sekurang-kurangnya satu dos.

Seramai 16,024,957 atau 68.1 peratus individu dewasa pula menerima suntikan dos penggalak.

Pecahan kes berkaitan Covid-19 di setiap negeri sehingga 28 April 2022.